Amigotismo sagkod an "Some Are Smarter than Others" ni Ricardo L. Manapat | Magbikol Kita\nMonday, May 23, 2022, 4:23am\nPublished on Sunday, August 16, 2020, 1:52pm\nKan Byernes, Agosto 14, 2020, ibinungsod kan Ateneo de Manila University Press sagkod kan Ateneo School of Government an annotated reissue kan Some Are Smarter than Others ni Jose Ricardo L. Manapat. Sagkod ngunyan, an librong ini, na haros 600 na pahina an laog, an pinakakumprehensibo asin detalyadong naratibo dapit sa kasaysayan kan amigotismo (o cronyism) kan diktadurya ni Ferdinand Marcos.\nNagpuon an librong ini bilang sarong anonimo asin kwarentang pahinang folleto saná na pinunan isurat ni Manapat kan 1978 asin ipinublikar sa nagsunod na taon. Pigpalakop nya ini sa mga impormal na paagi sa tabang kan saiyang mga katuod sa Kapulungan ng Sandigan ng Pilipinas (KASAPI), sarong underground na grupong pulitikal na aktibo puon kan mga huring taon kan dekada 60. Pirang semana saná pagkaluwas kan folleto sa imprenta, naglakop ini sa Manila asin nakaabot man sa mga probinsya. Inapod ini kan publiko na The Octopus, sarong reperensya sa nakakurit na pugita na may duwang payo sa takop kan dokumento na kinurit kan saiyang ina. An pugita asin an mga galamay kaini rinirepresenta an rayo sagkod hiwas kan impluwensya, interes, sagkod institusyunalisadong kurapsyon ni Marcos asin kan saiyang mga crony sa haros gabos na aspekto kan ekonomiya kan Pilipinas.\nDawa peligroso asin magastos an pagpublikar kan dokumento, dinagos man giraray ninda an proyekto tangarig maipaisi ninda sa publiko an ilegal na yaman ni Marcos asin kan saiyang mga crony. Huli kaini, nakaresibe si Manapat nin kadakol na death threats. Kun kaya kan 1980, napiritan sya na maglayog pasiring Amerika, kun sain sya nag-distyero (exile) sagkod na napatalsik si Marcos kan 1986. Sa New York sya nag-irok asin duman nya sinurat an mas halawig na bersyon kan folleto.\nAn Some Are Smarter than Others iyo an pinahiwas asin updated na bersyon kan The Octopus. Pinabisto kaini an konsepto nin crony capitalism sa diskurso sa lado politika sagkod kasaysayan.\nTinukar ni Manapat sa libro an yaman kan pamilyang Marcos. Pigtaidtaid nya kun pano naggastos nin kwarta an pamilya sa kun pàno nagtitios an kadaklan kan mga Pilipino, dangan ipinaliwanag na an pahingurag na yaman kan nagkapirang pamilya dara kan pagtios kan kadaklan. Igwa ining mga datos na nagpapahiling kan malnutrisyon asin pagtios sa Pilipinas, mantang sa mga apendise man ipinapahiling an mga mamahalon na mga artworks asin alahas na binarakal ni Imelda.\nIpinaliwanag nya man sa libro kun pano nagbuskad an crony capitalism sa Pilipinas, dangan sinambit na an kaso ni Marcos bakong aberasyon. Sa tabang nin mga primaryang burabod arog kan Estado de las Islas Filipinas (1810) ni Tomas de Comyn sagkod an Informe Sobre el Estado de las Islas Filipinas (1842) ni Sinibaldo De Mas, ipinahiling ni Manapat na bako na bago an paggamit ni Marcos kan kapangyarihan nin estado para paurugon an saiyang yaman asin pagrurugaring. Susog ki Manapat, saro ining “historically established pattern of behavior” kan tradisyunal na elite sa Pilipinas. Mahihiling ini, halimbawa, sa institusyon kan indulto de comercio kun sain an alcalde mayor nagdidilihensya sa pagmukna nin mga monopolyo asin sa pagkokolekta nin buwis sa mga tawo pasiring sa sadiring bulsa. Siring man an pagigin kaniguan ni Imelda, bago na ining bago. Kan 1968, nagkaigwa nin sarong engrandeng pagtiripon para sa kaaldawan ni Eugenio Lopez Sr. sarong midbid na oligarka (alagad bakong amigo) na may kagsadiri nin mga plantasyon nin asukar, dyaryo, kumpanya nin kuryente, sagkod istasyon nin telebisyon—an ABSCBN—asin patron nin mga naging presidente kan Pilipinas. Susog ki Manapat, may mga chartered na mga eroplano pa kaidto haling Amerika sagkod Europa tangarig ihatod an saiyang mga bisita. An handa man mga mamahalon na kakanon sagkod inumon, may banda pang hali sa Amerika. Inapod an nasabing na birtdeyhan na “party of the century.” Sinasabing an okasyon na ito an nagtao ki Imelda nin mga ideya kun papano maggastos sagkod mamuhay.\nSarù-sarô man tinukar ni Manapat an mga crony ni Marcos, siring na an saindang mga negosyo, interes, yaman, pagrurugaring sa Pilipinas asin sa ibang bansa, sagkod an saindang mga istorya kun pàno sinda naging dayupot na katuod kan diktador. Halawigon ining listahan nin mga pangaran na sinasabing natagitihan nin biyaya—biyaya arog kan mga choice positions, monopolies, concessions, government contracts, asbp. Ipinahiling man digdi ni Manapat kun pàno ginamit ni Marcos asin mga amigote an estado sa pagmukna nin mga monopolyo, paghabon nin mga pondo o kontribusyon (pamilyar daw?) kan mga pensyonado sagkod parakopra, pag-anab nin daga sa mga parauma, paggadan sa negosyo kan ibang tradisyunal na oligarkang bakong kaalyado, asbp.\nDai man pinalagpas kan mapanas na kritisismo ni Manapat dawa an pira sa mga estimadong personahe sa pulitika urog na si dating presidente Corazon C. Aquino na kinsokonsiderar kan kadaklan na imahen nin demokrasya, asin kun pàno nya pig-daihan na i-default an trilyon na utang ni Marcos. Tinuyaw nya man si Jovito Salonga, sarong batikan na senador, asin kun pàno nagpalya an Presidential Commission on Good Governance o PCGG sa paglamag sa mga Marcos asin sa pag-rekober kan saindang bilyun-bilyon na iligal na yaman, nin huli sa nepotismo asin kawaran nin aksyon, siring man an mabansay na senador na si Raul Roco sa saiyang partisipasyon sa kontrobersyal na ACCRA asin an pagtukaw nya sa board of directors kan pira sa mga darakulang kumpanya kan mga crony ni Marcos.\nMakulugon, mapagalon, makaanggot, sagkod magabat sa buót basahon an siring na libro. Bako saná nin huli sa kun pàno ginamit kan mga nasa poder sagkod mga dakulang-tawo an estado para paurugon an saindang mga sadiri, yaman, sagkod pagrurugaring, kundi kun pàno nagti(ti)rios an satuyang mga kahimanwa nin huli digdi—arog na sana kan mga parakopra na binuwisan asin haros mayo man nakuang benipisyo hali sa COCOFED, kan mga pensyonado na naglalóm sa SSS asin GSIS, alagad nakulimbat an saindang mga pinagsakitan na kwarta, asbp. Kan sinusurat ko ngani an mga anotasyon kan libro kan taon 2018 asin 2019, kinaipuhan kong butasan ini nguna, mag-untok, alagad i-proseso an mga datos na nababasa.\nAlagad sarong mahalagang tekstong an libro nin huli ta ini sarong makusog asin epektibong armas kontra sa pagrebisa kan satuyang kasaysayan asin sa propaganda kan mga Marcos kan ini inot na ilinuwas kan 1991. Tinuyo man kan kagsurat o dai, sinsabing dakula an nagin impluwensya kan libro sa opinyon kan publiko asin sa kinaluwasan kan eleksyon kan 1992 kun sain nagdalagan sinda Imelda Marcos (sa irarom kan partidong Kilusang Bagong Lipunan) asin Eduardo “Danding” Cojuangco Jr. na sarong crony ni Marcos. Sinda panlima asin pantulo sana sa nasabing pirilian. Dawa ngani si Jovito Salonga, ika-anom sana! Si Fidel V. Ramos an nanggana kaidto, mantang si Miriam Defensor-Santiago man an pinili kan mga taga-Metro Manila.\nPagkalihis nin 29 taon puon kan inot ining naipublikar, bako sanáng napapanahon an Some Are Smarter than Others kundi kinakaipuhan. Rumdumon na kan 2016, tinugutan kan presenteng administrasyon an pamilyang Marcos na ilubong si Ferdinand sa mga Libingan kan mga Bayani. Pirang kaso man ni Imelda asin kan mga crony ni Marcos an ibinasura kan Korte Suprema nin huli ta photocopies saná an mga ebidensyang iprinisenta kan PCGG. Risahon man na ini mga pagpurbar na lingawan o ipasipara na saná an saindang mga sala. An librong ini, kun siring, an satuyang pusog na depensa kontra sa mga danay na nagpupurbar bàguhon asin rebisahon an kasaysayan kan diktadurya asin sa propaganda na nahihiling ta sa internet tangarig makabalik an pamilyang Marcos sa poder.\nSa panahon kan disinformation asin kan mga bayad na trolls, an historikal na impormasyon sa Some Are Smarter than Others an satuyang panlaban. Kun kayâ kun mabasa man nindo ini, iniimbitahan ko kamo na mag-post sa Facebook o kaya mag-tweet nin mga passages gikan digdi tangarig maihiras asin mapalakop an impormasyon na iwinalat satuya ni Ric sa paagi kan librong ini.\nLugod iparumdom kaini satuya an kadikluman na inaragihan kan satuyang nasyon, an katutuuhan dapit sa diktaduryang Marcos, siring man an amigotismo (cronyism) na nagdanay sa saiyang rehimen, asin padagos tang ikukurahaw an satuyang grito de guerra: dai liwat, dai nanggad.\nPara sa mga interesadong magbakal nin kopya kan Some Are Smarter than Others: The History of Marcos’ Crony Capitalism, mag-email sana sa [email protected] o kaya bisitahon an Ateneo de Manila University Press website, o an saindang pahina sa Lazada o Shopee. Dios mabalos kinda Karina Africa Bolasco, pamayo kan Ateneo de Manila University Press, Christy Manapat-Sims, Lisandro E. Claudio, sagkod JC Punongbayan.


Gibo 16 | Bibliya Online | New World Translation\nBASAHON SA Afrikaans Albanian Aleman American Sign Language Amharic Arabic Argentinean Sign Language Armenian Australian Sign Language Austrian Sign Language Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belize Kriol Bengali Bicol Bislama Brazilian Sign Language British Sign Language Bulgarian Cambodian Catalan Cebuano Changana (Mozambique) Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Cuban Sign Language Czech Czech Sign Language Dangme Danish Drehu Dutch Dutch Sign Language Ecuadorian Sign Language Efik English Español Estonian Ewe Fijian Filipino Sign Language Finnish Ga Georgian German Sign Language Ghanaian Sign Language Greek Sign Language Griego Guarani Guatemalan Sign Language Gujarati Gun Haitian Creole Hapon Hebreo Hiligaynon Hindi Hiri Motu Honduras Sign Language Hungarian Hungarian Sign Language Icelandic Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Sign Language Italiano Jamaican Sign Language Japanese Sign Language Javanese Kabiye Kannada Karen (S'gaw) Kazakh Kenyan Sign Language Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Sign Language Koreano Krio Kwanyama Laotian Latvian Lingala Lithuanian Luganda Lunda Luo Luvale Macedonian Macua Madagascar Sign Language Malagasy Malay Malayalam Malaysian Sign Language Maltese Marathi Marshallese Maya Mexican Sign Language Moore Mozambican Sign Language Myanmar Ndebele Ndebele (Zimbabwe) Nepali New Zealand Sign Language Nias Nicaraguan Sign Language Nigerian Sign Language Norwegian Nyaneka Nzema Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Ponapean Portuguese Portuguese (Portugal) Portuguese Sign Language Pranses Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ruso Russian Sign Language Salvadoran Sign Language Samoan Sango Sateré-Mawé Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovak Sign Language Slovenian Slovenian Sign Language Solomon Islands Pidgin South African Sign Language Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tiv Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xavante Xhosa Yoruba Zambian Sign Language Zapotec (Isthmus) Zimbabwe Sign Language Zulu\nPinili ni Pablo si Timoteo (1-5)\nNahiling sa bisyon an lalaking taga Macedonia (6-10)\nPagkakumbertir ni Lydia sa Filipos (11-15)\nNapreso si Pablo asin Silas (16-24)\nBinawtismuhan an bantay sa presuhan asin an mga kairiba niya sa harong (25-34)\nNag-insistir si Pablo na maghagad nin dispensa an mga opisyal (35-40)\n16 Dangan nag-abot siya sa Derbe asin nagpasiring man siya sa Listra. Yaon duman an sarong disipulo na an pangaran Timoteo, na aki nin sarong nagtutubod na babaying Judio alagad an ama Griego, 2 asin magayunon an sinasabi kan mga tugang sa Listra asin Iconio manungod sa saiya. 3 Buot ni Pablo na mag-iba sa saiya si Timoteo, pero bago niya siya iniba tinuri niya nguna siya dahil sa mga Judiong nasa mga lugar na idto, huli ta aram ninda gabos na Griego an saiyang ama. 4 Asin sa saindang pagbiyahe asin pag-agi sa mga siyudad, ipinapaabot ninda sa mga tugang duman an mga napagdesisyunan kan mga apostol asin kan kamagurangan na yaon sa Jerusalem, tanganing masunod iyan kan mga tugang. 5 Sa siring, padagos nanggad na napapakusog an pagtubod kan mga kongregasyon asin padagos na nagdadakul an bilang kan mga tugang aroaldaw. 6 Siring man, nag-agi sinda sa Frigia asin Galacia, huli ta pinagbawalan sinda kan banal na espiritu na magpahayag kan mensahe sa probinsiya nin Asia. 7 Pagkatapos, kan magpasiring sinda sa Misia, naghinguwa sindang makaduman sa Bitinia, alagad paagi sa espiritu, dai sinda tinugutan ni Jesus. 8 Kaya uminagi sinda sa Misia asin nagpasiring sa Troas. 9 Asin kan banggi nagkaigwa si Pablo nin bisyon—sarong lalaking taga Macedonia an nakatindog sa atubangan niya asin nakikiulay, na nagsasabi: “Bumalyo ka sa Macedonia asin tabangan mo kami.” 10 Insigida pagkatapos niyang mahiling an bisyon, naghinguwa kaming makaduman sa Macedonia, huling inisip mi na inaapod kami nin Diyos tanganing ipahayag sa sainda an maugmang bareta. 11 Kaya hali sa Troas nagbiyahe kami sa dagat asin duminiretso sa Samotracia, pero kan sunod na aldaw yaon na kami sa Neapolis; 12 asin hali duman nagpasiring kami sa Filipos, sarong kolonya na iyo an panginot na siyudad kan distrito nin Macedonia. Nagpirmi kami nin pirang aldaw sa siyudad na ini. 13 Kan aldaw nin Sabbath nagluwas kami sa trangkahan kan siyudad asin nagduman sa gilid nin salog, huling iniisip mi na igwa duman nin lugar na pamibian, dangan nagtukaw kami asin nagpuon na makipag-ulay sa mga babaying nagkakatiripon. 14 Asin nagdadangog an sarong may takot sa Diyos na babaying taga siyudad nin Tiatira na an pangaran Lydia, sarong paratinda nin mga tela asin badong purpura.* Lubos na binuksan ni Jehova* an saiyang puso tanganing magtao nin atensiyon sa mga bagay na sinasabi ni Pablo. 15 Ngunyan kan mabawtismuhan siya asin an mga kairiba niya sa harong, nakiulay siya sa samo: “Kun ibinibilang nindo ako na maimbod ki Jehova,* madya kamo asin magdagos kamo sa harong ko.” Asin pinirit niya kaming magdagos sa harong niya. 16 Sarong aldaw kan pasiring kami sa lugar na pamibian, nasabat mi an sarong suruguon na babayi na may maraot na espiritu na nagtatao sa babayi nin kakayahan na manghula. Dakul na kuwarta an nakukua kan saiyang mga amo dahil sa panghuhula niya. 17 An babaying ini sigeng sunod ki Pablo saka sa samuya asin sigeng kurahaw nin arog kaining mga tataramon: “An mga lalaking ini mga uripon kan Kahuruhalangkawing Diyos asin nagbabalangibog sa saindo kan dalan nin kaligtasan.” 18 Padagos niyang ginigibo ini sa laog nin dakul na aldaw. Kan huri, naubos na an pasensiya ni Pablo kaya hinampang niya an babayi asin sinabihan an espiritu: “Sa ngaran ni Jesu-Cristo, pinagbubutan takang lumuwas sa saiya.” Asin luminuwas ini kan mismong oras na iyan. 19 Buweno, kan mahiling kan saiyang mga amo na nawara na an pinagkakakuwartahan ninda, pinugol ninda si Pablo asin Silas saka ginuyod an mga ini pasiring sa plasa* tanganing iatubang sa mga tagapamahala. 20 Kan madara na ninda an mga ini sa mga mahistrado sibil, sinabi ninda: “Grabeng pangriribok sa siyudad ta an ginigibo kan mga tawong ini. Mga Judio sinda, 21 asin nagtutukdo sinda nin mga kaugalian na bakong tama na akuon o gibuhon niyato, dahil mga Romano kita.” 22 Asin nagkasararo an mga tawo laban ki Pablo saka Silas, asin ipinagbuot kan mga mahistrado sibil na hubaan sinda saka hampakon nin pamakol. 23 Pagkatapos ninda sindang hampakon nin dakul na beses, iprineso ninda an duwa asin pinagbutan an bantay sa presuhan na bantayan na marhay an mga ini. 24 Dahil sa pagbuot na iyan, ilinaag niya sinda sa pinakatagong selda asin binugtakan nin mga pandog* an saindang mga bitis. 25 Alagad kan kamatangaan na nin banggi, namimibi si Pablo asin Silas saka nag-aawit nin pag-umaw sa Diyos, asin nagdadangog sa sainda an mga preso. 26 Bigla na sana, nagkaigwa nin makusog na linog, mala ta nagkayurugyog an mga pundasyon kan presuhan. Bigla man na nagkaburuksan an gabos na pinto, asin nagkatarangkas an mga kadena kan gabos na preso. 27 Kan mapagmata an bantay kan presuhan asin mahiling niyang burukas an mga pinto kaini, hinugkot niya an saiyang espada asin gusto nang maghugot, huling naghuhuna siya na nakadulag an mga preso. 28 Alagad nagkurahaw si Pablo: “Dai mo iyan paggibuhon, ta yaon kami gabos digdi!” 29 Kaya nagpakua siya nin mga ilaw saka duminalagan pasiring ki Pablo asin Silas, asin nagtatakig siyang luminuhod sa atubangan ninda. 30 Ilinuwas niya sinda asin sinabi: “Mga Ginoo, ano an dapat kong gibuhon para maligtas?” 31 Sinabi ninda: “Magtubod ka sa Kagurangnan na Jesus, asin maliligtas ka, ika saka an mga kairiba mo sa harong.” 32 Dangan ipinahayag ninda an tataramon ni Jehova* sa saiya asin sa gabos na kairiba niya sa harong. 33 Asin iiniba niya sinda kan mismong oras na iyan kan banggi saka hinugasan an saindang mga lugad. Pagkatapos, siya asin an gabos na kairiba niya sa harong tulos na binawtismuhan. 34 Dinara niya sinda sa saiyang harong saka hinandaan nin kakanon sa lamesa, asin ngunyan na nagtubod na siya sa Diyos, ugmahon siya pati an gabos na kairiba niya sa harong. 35 Kan aga na, nagsugo nin mga guwardiya an mga mahistrado sibil tanganing sabihon sa saiya: “Paluwasa na an mga lalaking idto.” 36 Ipinaisi ini ki Pablo kan bantay sa presuhan, na sinasabi: “An mga mahistrado sibil nagsugo nin mga tawuhan tanganing palibrehon kamong duwa. Kaya puwede na kamong lumuwas, libre na kamo.” 37 Alagad sinabi ni Pablo sa sainda: “Hinampak ninda kami sa publiko na dai pa nasesentensiyahan,* dawa ngani mga Romano kami, tapos iprineso pa. Ngunyan gusto ninda kaming paluwason nin sekreto? Dai puwede! Magdigdi sinda asin ibanan ninda kami paluwas.” 38 Sinabi kan mga guwardiya an mga tataramon niyang ini sa mga mahistrado sibil. Nagkatarakot an mga ini kan maisihan nindang mga Romano sinda. 39 Kaya nagduruman an mga opisyal asin naghagad nin dispensa sa sainda, asin pagkatapos sindang ibanan paluwas sa presuhan, pinakiulayan sinda kan mga ini na maghali sa siyudad. 40 Alagad pagkaluwas ninda sa presuhan, nagduman sinda sa harong ni Lydia; asin kan mahiling ninda an mga tugang, pinakusog ninda an mga ini dangan naghali na sinda.\n^ Sa literal, “saudan.”\n^ O “dai binibista.”


PS Andres hahagadon sa\nNEA halion sa Casureco II\nNakaandam na an propuestong resolucion sa Sangguniang Panlungsod kan Ciudad nin Naga nganing isunad sa masunod na sesyon regular sa Martes, Enero 24 na huhuroton sa National Electrification Administration na ribayan sa puesto si Project Supervisor/Acting General Manager Orlando Andres kan Camarines Sur II Electric Cooperative (Casureco II), kun magpalpak pa an saiyang pangako na enterong veinte siete mga barangay kan ciudad masusuplayan na nin corriente sa Sabado, Enero 21 envez kan Enero 31.\nSi Consejal Joselito Del Rosario, igwa nang draft resolution na enot nang pinaheling sa Bicol Mail asin nagkaperang miembros kan media antes magpuon an sesyon regular kan Martes, Enero 17 na saindang visita sa sesyon si PS/AGM Andres nganing hagadan nin paliwanag sa kamugtakan kan power restoration kan corriente.\nNareparo ni Bise Alcalde Nelson Legacion asin miembros kan SP an kawaran nin calamity preparedness plan kan manijamiento kan cooperativa mala ngani kapa-kapa sa power restoration matapos kan paglamasa ni bagyong ‘Nina’ sa Bikol.\nKan maglamasa sa Bikol si bagyong ‘Reming’, sampulong taon na an nakakaagi sa laog sana nin duwang semana na ibuelta an ‘’full restoration’’ sa ciudad, sabi pa kan bise alcalde.\nAn PS/AGM kan mag-atubang sa pig-iniciar na dialogue ni Alcalde John Bongat kan Lunes, Enero 16 na ginibo sa Villa Caceres Hotel nagcierto ini sa oficiales lokal, kapitanes de barangay asin iba pang mga sektor na sangatos por ciento nang ma-iilawan an enterong mga barangay kan ciudad sa Enero 21 bako nang Enero 31.\nSinabi ni Andres na saro na sana sa viente sieteng barangay kan ciudad an mayo pa nin suplay nin corriente na nag-asegurar kan sangatos por cientong power restoration sa ciudad.\nPresente sa sinambit na dialogue iyo an General Manager kan Casureco I asin pamayo kan Bicol Electric Cooperative Association (BECA), Ana Sylvia Alsisto na pinadarang representante ni NEA Administrator Eduardo Masonson, mga miembros kan Sangguniang Panlungsod, asin iba pang sektores na nagtutuyaw sa bugolbolan na power restoration asin nagtaong mga suhestion asin plano nganing maparikas an rehabilitasyon matapos maglamasa sa Bikol si super typhoon Nina kan Diciembre 25, 2016.\nKan mag-atubang sa sesyon regular kan SP an PS/AGM nagkikibrada naman ini kan saiyang asegurasyon na sangatos por ciento pagbuelta kan corriente envez piglilinaw niya na kun si mga lugar na igwa pang raot an mga linya asin transformer dai pa mapapabulosan nin corriente hasta sa Enero 21 envez pueding aboton pa sa Enero 31.\nNagtindog si Consejal Del Rosario sa ginigibong sesyon nganing sabihan an PS/AGM na duda siya na dai marerealisar an pinapangakong sangatos por cientong energization mientras na igwa sanang 55 mga linemen kabale sa bilang an saindang supervisor asin mahale na an task force kapatid gikan sa ibang cooperativa nin electricidad na nagtatabang sa cooperativa sa power restoration.\nSinabi pa kan Casureco II na igwa pang sampulong mga transformer an raraot na asin pueding afectado an ibang lugar na dai aboton nin suplay nin corriente sa pigpangako kaini na Enero 21.\nPinatanidan kan consejal si Andres na igwa na siyang preparadong resolucion na isusunad sa masunod na sesyon regular alagad dai kaini pigdetalye envez si propuestong resolucion na hahagadon sa NEA na ribayan na an pamayo kan Casureco II.\nSi Bise Alcalde Legacion, pamayo kan SP nagpasalamat sa naging presencia kan PS/AGM alagad hinahagad kaini na dapat maghaman nin plano sa pag-andam sa calamidad na enot na kaining pig-suhestion sa ginibong dialogue sa Villa Caceres Hotel.\nAn isyu sa power restoration sa Ciudad nin Naga iyo an pigtawan paliwanag kan cooperativa sa SP mientras na nagpapadagos pa an abalang rehabilitasyon sa iba pang coverage area.\nDTI: Negociantes dai maging oportunista\nAn Department of Trade and Industry (DTI), nag-apelo sa mga establisimiento na dai maging oportunista an ibang mga pasaway na negociante sa paagi nin pagpalangkaw sa precio kan basic commodities mientras na yaon pa sa irarum kan estado nin calamidad an Camarines Sur matapos magrapado sa Bikol an bagyong ‘Nina’ kan Diciembre 25, 2016.\nSi Jay Ablan, parataram kan DTI Camarines Sur nagsabi na malinaw na pagsinutil sa Price Act an arin man na negociante na magpalangkaw kan precio nin producto asin siisay man na madadakop pueding magmulta nin P5 mil sa premirong pagkakadakop sagcod na pasarahan an establisimiento kun padagos na masinutil.\nDapat ipasunod si dating precio antes kan paglamasa kan super typhoon alagad igwa nang nagsosombong contra sa ibang establismiento na nagpalangkaw na kan saindang precio matapos kan bagyo.\nKabale sa basic commodities iyo an mga delata siring kan gatas, sardinas, sabon, asukar, bagas asin pa pang producto na ginagamit aroaldaw.\nAn Capitolyo Provincial kan Camarines Sur tolos nagdeclara kan estado nin calamidad matapos kan paglamasa ni bagyong ‘Nina’ kan Diciembre 26 asin sakop digdi iyo an enterong municipalidades kan provincia asin Ciudad nin Iriga mientras suhay man na nagdeclara an Ciudad nin Naga na independiente sa Capitolyo Provincial.\nSinabi pa na masurprisang inspeksyon an DTI asin Naga City Price Coordinating Council na kabale digdi bilang miembros iyo an Department of Agriculture, National Food Authority, oficina kan tesorero kan Naga, Bureau of Fire Protection, asin Bureau of Foods.\nSinabi man ni kgd. Cydrid Ray-An Rentoy, pamayo kan NCPCC na nakarecibe na siyang sombong sa consumedores contra sa ibang oportunistang establisimiento asin ini saindang aaksyonan.\nAn reclamo kan ibang consumedores na dakul nang mga pasaway na establismiento alagad mayo pang nadadakop an DTI asin NCPCC.\nAn NFA Camarines Sur, sa paagi ni Assistant Provincial Manager Nora Follosco nagpatanid man sa mga NFA rice retailers na dapat dai magpalangkaw kan precio kan bagas kan agencia huli ta saindang babawion an saindang pig-isyung accreditation permit.\nPinako kan NFA an precio kan saindang bagas sa cantidad na P27 hasta P28 cada kilo. Saindang pigcierto na suficiente an saindang stock nin bagas sa bodega asin mayong peligro na magkulang an saindang pigsusuplay na bagas cada semana sa mga rice retailers.\nCorriente sa Naga, 100% na sa Enero 21, sabi\nSa Sabado, Enero 21 iyo an pigtaong asegurasyon kan Camarines Sur II Electric Cooperative (Casureco II) na magiging sangatos por ciento na an suplay nin corriente sa veinte siete mga barangay kan Ciudad nin Naga mientras na sa iba pang coverage area kan cooperativa sa Enero 31, 2017.\nIni an resulta sa pinaapod na dialogue ni Alcalde John Bongat kan Ciudad nin Naga entre kan manijamiento kan Casureco II, National Electrification Administration, Liga ng mga Barangay, Metro Naga Chamber of Commerce and Industry, media asin iba pang sectores na nagrereclamo sa bagulbolan na power restoration kan cooperativa matapos kan bagyong ‘Nina’ kan Diciembre 25, 2016.\nAn LGU Naga matapos kan dakulang destroso kan calamidad nagmukna kan Operation Bangon Naga, alagad an problema iyo an abalang rehabilitasyon sa suplay nin corriente na saro sa aksyon kan jefe ejecutivo iyo an pagpa-apod nin dialogue na naging presente si BECA President asin GM Ana Sylvia Alsisto kan Casureco I na nagrepresentar sa NEA Administrator, Casureco II Project Supervisor/Acting General Manager Orlando Andres, ISD Manager Rolando Pante, asin iba pang mga sektor.\nSa pag-atubang ni PS/AGM Andres sa sinambit na dialogue kan Lunes, Enero 16 na ginibo sa Villa Caceres Hotel, nagcierto kan sangatos por cientong pagbuelta kan suplay nin corriente sa Enero 21 alagad nag-atubang siya nin mga tuyaw sa bagulbolan na power restoration asin suhestion nganing maparikas an rehabilitasyon asin dapat gibohon sa mga masunod na pag-andam sa paglamasa kan calamidad.\nNasa 88 por ciento na napabulosan nin suplay corriente sa ciudad mientras na sa ibang mga distrito na sakop kan cooperativa pigtalaan sa Enero 31, 2017 base sa orden kan Department of Energy.\nPigbabasol kan Casureco II si task force kapatid na gikan sa Manila Electric Cooperative (Meralco), Inc. na nagsasayumang magpasiring sa itaas na mga barangay kan ciudad siring kan Pacol, Panicuason asin Carolina nganing matapos tolos digdi an rehabilitasyon, alagad pigcontra ini ni Consejal Joselito Del Rosario huli ta nagsayumang mag-isyu nin job order an cooperativa nganing magpasiring sa upper barangay an grupo kan Meralco.\nHinahanap ni Del Rosario si Engr. Nelson Lalas kan NEA na destino sa Casureco II nganing hagadan nin paliwanag kun tano ta nagsasayumang mag-isyu nin job order, alagad an reclamo kan consejal pigninigaran ni Andres.\nNagkukulang nin command responsibility an Casureco II, frangkang sinabi kan consejal sa atubangan kan PS/AGM.\nNakatalaan mag-aprovetsar nin P36 milyon na calamity loan sa NEA mientras nagkaigwa sinda nin P80 milyon na daños, sabi pa ni Andres.\nSa resulta kan orolay, sinabi ni Alcalde Bongat mas marhay man giraray igwang representante sa junta directiva an ciudad nganing makatabang sa pagreparo sa saindang sakop na distrito arog kan problema sa power restoration, pagbugtak nin pusog o hararum na poste, paghale kan mga kahoy na nagiging dakulang perwisio kun may calamidad, dapat magkaigwa nin participasyon an Naga City Power Commission asin dapat maging parte an ciudad sa paghaman nin plano orog na sa lado nin calamity preparedness.\nSinabi man kan representante kan NEA dapat igwa mga pag-andam an cooperativa sa calamidad siring kan fondo sa rehabilitasyon, materyales asin dai na maglaom sa task force gikan sa ibang cooperativa huli ta inaabot nin labing sarong semana antes makaabot envez dapat maghanap na nin contractor nganing mapunan tolos asin maparikas an power restoration.\nComelec, zero pa sa nagpalistang SK\nNagluluwas na kadakle kan mga jovenes na nag-eedad 15 hasta 17 años dai interesado na mag-ayon sa organisasyon sa Sangguniang Kabataan nganing makaparticipar sa sarabay na Barangay asin SK elections sa Octubre 2017 mala ngani haros zero pa aroaldaw sa sainda an nagpapasiring sa Comelec nganing magpalista bilang votantes.\nSi Abogado Maico Julia Jr. Election Officer kan Commission on Election sa Ciudad nin Naga nagpahayag na ini an pulso sa kadakle sa mga magurang na nagpapa-rehistro sa saindang oficina.\nPuon kan Noviembre 7 hasta Diciembre 31, 2016 igwa nang nagpalistang 1,600 alagad haros 90 por ciento sa sainda may edad na asin senior citizens.\nNagdakul man an numero kan nagpapalistang senior citizens mientras na saro sa rekisitos sa Office of Senior Citizens sa City Hall nganing ma-isyuhan nin Sr. Citizens ID dapat rehistradong votante kan ciudad. Base sa SK Reform Act, an 15 hasta 17 años pueding maka-voto sa SK election alagad dai pueding votohon o dai pueding macacandidato sa arin man na posisyon kan saindang organisasyon.\nAn ley nagsasabi na an rehistradong SK na nag-eedad nin 18 hasta 24 años iyo sana an calificado na macacandidato mientras na iginilid na si menor de edad na magpugol nin ano man na posisyon.\nSa lomang ley kan SK an mga nag-eedad nin 15 hasta 17 años calificado na magcandidato sa arin man na posisyon alagad sa enmiendadong SK Reform Act dai na sinda tinutugotan.\nNagsikad an pagpalista kan mga calificadong votantes sa Comelec kan Noviembre 7, 2016 asin matatapos sa Abril 27, 2017.\nHalawig si vacacion kan jovenes kan nakaaging Diciembre 2016 hasta Enero 2017 sagcod na nagkakaigwa nin mga satellite registration sa barangay alagad mayong nagpapalistang jovenes envez si mga transferee asin si bagohan na votantes para sa pigtalaan na sarabay na Barangay asin SK elections. An sinambit na pirilian dapat gibohon kan Octubre 2016 alagad inuktaba kan congreso mientras na natatapos pa sana si national asin local elections kan Mayo 9, 2016.\n132 na brgy sa CSur salbado na sa droga\nMatapos kan anom na bulan na guierra laban sa droga kan PNP Camarines Sur, 132 sa 163 na afectadong mga barangay kan ilegal na actividad an declarado na bilang drug cleared barangay. Ini base sa sinumiter na report kan Philippine Drug Enforcement Agency (PDEA) sa PNP Provincial Office sa magkatuwang nindang operasyon laban sa droga puon kan Julio1 hasta Diciembre 31, 2016. Alagad sinabi ni Chief Inspector Errol Garchitorena, Jr. jefe kan Police Community Relation (PCR) kan PNP CamSur sa saindang listahan maabot sa 400 sa 1,006 na barangay kan provincia an afectado kan ilegal na droga.\nNagsakat man sa viente saes mil an nagsuroko sa awtoridad na mga envuelto sa droga mientras ngonian na 2017 nagpapadagos pa an saindang campaña asin igwa pang nagkakadarakop sa mga ginigibong buy bust operation kan manlaen-laen na Municipal Police Station.\nDawa declarado na an 132 mga barangay bilang drug cleared alagad nagpapadagos pa an pagsubaybay kan mga awtoridad asin miembros kan Barangay Anti-Drug Abuse Council (BADAC) nganing macierto na malinig na an lugar sa ilegal na droga.\nAfuera pa kaini, saindang pigserne si listahan kan PDEA na hinale si dai man existidong barangay.\nPiglinaw pa kan PNP CamSur na igwa sindang ginagamit na parametro antes ideclara an sarong barangay na libredo na sa ilegal na droga asin enterong pigseserne kan BADAC, PNP, PDEA antes pinalmenteng pirmahan kan alcalde .\nPuon ngonian na Enero 2017 nagpapadagos pa an saindang operasyon sa double barrel parte kan saindang clearing operation sa mga barangay orog na si nasa irarum kan drug cleared barangay.\nSinabi pa na igwa pa sindang gigibohon na operasyon nganing mapahiwas pa an guierra laban sa droga asin maglangkaw an saindang acomplisimiento kasunod kan higot na directiva kan saindang higher command.


Singil sa buwis sa Ciudad nin Naga dapat babaan\nAn pagpababa kan sinisingil na buwis sa propriedad real saro sa dapat tawan prioridad sa Ciudad nin Naga sa tahaw kan dai na napupugolan kan padagos na pag-asenso kaini asin paglaog nin mga darakulang capitalista.\nIni an naheheling kan negosyanteng si Fortunato ‘Tato’ Mendoza na nagcacandidatong alcalde sa maabot na pirilian sa Mayo 13, 2019 asin saiyang gigibohon kun manggana sa eleksyon mantang sa presenteng atmospera bako nang marhay sa sektor nin negosyante kun padagos an paglangkaw nin buwis.\nMala ngani an Mitsubishi Motors Philippines Corporation na dating yaon sa Ciudad nin Naga nagbalyo na sa Pili, Camarines Sur huli ta mas hababa an pigsisingil na mga buwis bako lang sa propriedad real.\nNagkapera nang mga capitalista enot nang nagplano na mabugtak kan saindang negosyo sa ciudad alagad huli kan halangkaw na buwis nagbalyo sa Pili, an kabesira kan provincia nin Camarines Sur.\nAn Ciudad nin Naga saro na sa mga bilyonaryong ciudad sa nasyon sagcod na nagsakat na an 2019 annual budget kaini sa P1.3 bilyon.\nAfuera pa kaini, an Naga iyo na an commercial center sa Kabikolan huli kaini kaipuhan an tawan konsiderasyon kan lokal na gobierno an pagbaba kan buwis na iyo an saiyang gigibohon kun maging alcalde kan Naga, sabi pa ni Mendoza.\nTinuyaw man kan nagcacandidatong alcalde an pigsasabing silag na pagpadalagan kan ciudad na bako man makatutubod.\nAn planong pagpahuros kan singil sa buwis suportado man kan saiyang mga candidatong consejales na sinda Badeth Roco, Nathan Sergio asin Jose Tuason.\nSa lado kan City Hall haloy na nindang pigpapaliwanag na mas halangkaw pa ngani an pigsisingil na buwis sa propriedad real sa ibang lugar sa Bikol.\nSa ngonian dai na sinda nagdedefende sa internal revenue allotment (IRA) mantang nasa 60 por ciento kan saindang annual budget hali na sa saindang sadiring ingreso sa mga koleksyon sa buwis na ibinabalik sa tawo sa paagi nin mga proyecto.


SA HURING CUARTO, SABI: Modernisasyon kan BMC naghahalat nalang fondo\nKinumfirmar ni Dr. Francisco Sales III, jefe kan Bicol Medical Center (BMC) ki Congresista Gabriel H. Bordado Jr. kan tercer distrito kan Camarines Sur na nakatalaan mag-abot sa huring cuarto ngunian na 2021 an dugang na maintenance and other operating expenses (MOE) kan hospital para sa dugang na mga item sa mga doctors, medical technologist, asin nurses gustong sabihon igwa nang resulta an saiyang pig-padrenohan na BMC Modernization Act na inaprubaran ni Presidente Rodrigo Duterte kan nakaaging taon.\nAn Republic Acta 11478 o mas midmid sa BMC Modernization Act iyo na an pag-implementar sa 1,000 bed capacity hale sa dating 500, upgrading kan service facilities and professional health care services.\nAlagad dai paman pigdetalye ni Dr. Sales ki Diputado Bordado kun pera an nakatalaan na mag-abot na fondo asin dugang na personajes kan BMC.\nNagtutubod an BMC na an abalang dugang na fondo huli kan krisis sa salud mantang pigtatawan prioridad kan gobierno nasyonal an Covid-19 response.\nMakakatabang sa BMC an dugang na doctors asin nurses sa tahaw kan dai pa nagkukulpa an caso kan coronavirus disease (Covid- 19) sa Ciudad nin Naga asin Camarines Sur maging iba pang provincias kan Kabikolan.\nAn eight storey building asin duwa pang mga bagong edificio kan BMC nagagamit na alagad an problema kakulangan personajes.\nEdificio kan Bicol Medical Center.\nAn RA 11478 narealisar matapos padrenohan ni Bordado an bill alagad saiyang piglinaw na kan Septiembre 21, 2018 durante kan 17th Congress, nagsangat siya kan HB No. 8276, an kaparejong bersyon kan HB 831, na na-aprubaran sa ika-tolo asin pinal na pagbasa sa Camara-Baja.\nAlagad perang aldaw nalang antes kan congressional break, kaya imposible naman urulayan sa senado an HB 8276.\nHuli kaini an HB No. 8276 na aprubaran sa third and final reading sa 17th Congress, an approval liwat pig-file an bersyon, HB 831, sa paghidale sa 18th Congress, sabi pa ni Bordado.\nSaiyang pigpresentar an HB No. 831 sa senado kan Febrero 12, 2020 na sinuportaran ni Dr. Sales.\nNapag-araman na si Diputado LRay Villafuerte kan segundo distrito kan Camarines Sur nagsabi man na bako sanang si Bordado an nagtulod kan bill bilang deputy speaker for finance asin nasa mayoria sinda narealisar nganing maaprubaran an bill.\nSi Senador Kiko Pangilinan (LP) iyo man an nag-file sa senado sagcod na dagos nang inaprubaran ni Presidente Duterte. (dpa)


3 NEPHI TSAPTER 29\nAn pagluwas kan Libro ni Mormon iyo an sarong senyal na an Kagurangnan nagpoon na sa pagtitipon kan Israel asin sa pag-utob kan saiyang mga tipan--- Sinda na nagsisikwal kan saiyang panhuring aldaw na mga kapahayagan asin mga regalo pagsusumpaon.\nAsin ngonian hilnga, ako nagsasabi sa saindo na sa panahon na an Kagurangnan mahihiling an tama, sa saiyang kadunungan, na tanganing ining mga sinasabi mag-aabot sa Hentil na uyon sa saiyang mga tataramon, pagkatapos saka na nindo magkakaararaman na an tipan na an Ama iyo an naghimo para sa kaarakian nin Israel, manunungod sa saindang restorasyon sa mga kadagaan na saindang kamanahan, nagpoon na baya na magka-urutob.\n2 Asin saindong magkakaararaman na an mga tataramon nin Kagurangnan, na pinagparataram kan mga banal na propeta, na an gabos magkaka-urutob; asin kamo dae na kaipong magsabi na an Kagurangnan pinaghaloy an saiyang pag-abot para sa mga kaarakian nin Israel.\n3 Asin kamo daeng paghohorop-horop sa saindong mga puso na an mga tataramon na pinagparataram na daeng kamugtakan, nin huli ta hilnga, an Kagurangnan makakagiromdom kan saiyang tipan na saiyang pinaghimo sa saiyang mga katawohan na yaon sa harong nin Israel.\n4 Asin sa panahon na saindaong mahihiling an mga tataramon na ini na magluluwas sa pag-iriba nindo; kaya kamo dae na kaipuhan na gayong makapagsikwal sa mga pinaggigibo nin Kagurangnan, nin huli ta an espada kan saiyang hustisya yaon na sa saiyang toong kamot; asin hilnga, sa aldaw na iyan, kun saindong ipagsisikwal an saiyang mga pinaggigibo siya nagkakausa na ini sa dae mahaloy mangengenotan saindo.\n5 Herak man saiya na nagsisikwal sa mga pinaggigibo nin Kagurangnan; iyo, herak man saiya na magsikwal ki Cristo asin sa saiyang mga gibo!\n6 Iyo, herak man saiya na maninikwal sa mga kapahayagan nin Kagurangnan, asin na magsasabi na an Kagurangnan dae nang gayo naggigibo sa paagi nin kapahayagan, o sa paagi nin propesiya, o sa paagi nin mga regalo, o sa paagi nin mga dila, o sa paagi nin mga pagpapaomay, o sa paagi nin kapangyarihan kan Espiritu Santo!\n7 Iyo, herak man saiya na magtataram sa aldaw na iyan, tanganing makakua nin gana, na dae nagkaigwa nin milagro na ipinahiling ni JesuCristo; nin huli ta siya na naggigibo kaini nagigin arog sa akeng lalake nin perdisyon, na para sainda daeng pagkaherak, na uyon sa tataramon ni Cristo!\n8 Iyo, asin kamo dae nang gayo maghihinghing, ni manikwalan, ni makakawat pa sa mga Judio, ni an arin man na katadaan kan harong nin Israel; nin huli ta hilnga, an Kagurangnan nakakagiromdom kan saiyang tipan sa saindo, asin siya maggigibo sa sainda na uyon sa bagay na saiyang pinanumpaan.\n9 Kun kaya kamo dae maghuna na saindong makayang pagribayan an toong kamot nin Kagurangnan na mapasiring sa wala, na tanganing siya dae na makapagpasunod nin paghuhukom sa pag-uutob kan tipan na saiyang pinaghimo sa laog kan harong nin Israel.\n# posted by Unknown @ 6/13/2006 04:44:00 PM


Pagbalyo kan BFAR Bicol sa Albay mayo pang fondo\nAn plano na ibabalyo an opisina rehiyonal kan Bureau of Fisheries and Aquatic Resources (BFAR) dai pang talaan kun nuarin marerealisar mantang sagcod sa ngunian mayo pang alokasyon an gobierno para sa konstruksyon kan bagong edificio sa Ciudad nin Ligao.\nIgwa nang maabot sa dos mil metros cuadrado lote an lokal na gobierno kan Ciudad nin Ligao na pigdonar sa BFAR alagad mayo pang nakaandam na fondo an gobierno nasyonal.\nIni an mga pahayag ni Noni Enolva, opisyal na parataram kan BFAR Bicol mantang an saindang presenteng opisina rehiyonal sa Banasi, Bula, Camarines Sur sagcod sa ngunian mantenido man giraray.\nSi Albay 3rd District Congressman Fernando Cabredo iyo an nasa likod kan plano na halion an saro naman na opisina rehiyonal sa provincia nin Camarines Sur nganing ihubo sa Ciudad nin Ligao, sakop kan saiyang congressional district.\nAn ibang mga opisyales lokal kan LGU Ligao nagtutubod na kun daing pandemya posibleng narealisar na an pagbalyo kan ahencia mantang an pigtawan nin prioridad kan gobierno nasyonal iyo an pagpabulos nin fondo sa coronavirus disease.\nAn sektor nin parasira sa Camarines Sur enot nang nagpahayag nin pag-oponer sa propuesto kan representante kan tercer distrito kan Albay asin saindang hinahalat an magiging aksyon man kan gobierno provincial kan Camarines Sur sa paagi nin resolusyon contra sa planong pagbalyo kan opisina rehiyonal.\nMagigirumduman si huring planong ibalyo sa Albay iyo an regional office kan Department of Agriculture alagad dai nangyari sa tahaw kan mga pagcontra kan sektor nin paraoma asin mismo an mga empleados kan ahencia.\nDapat maghiro man an mga empleados kan BFAR regional office na magpaluwas kan saindang manifesto laban sa planong pagbalyo sa Albay.\nAn mga paghakot kan mga opisina rehiyonal hale sa Camarines Sur pasiring sa provincia nin Albay, perang decada na an nakaagi pigpahayag na si dipuntong Senador Dominador Aytona na taga provincia nin Albay iyo an nasa likod.\nIni matapos gibohon an Albay na regional center kan Kabikolan. (dpa)


Home / Albay / Bicol / Bicol News / News / Illegal na parapataya sa STL dinarakop sa Albay\nIllegal na parapataya sa STL dinarakop sa Albay\nBicol Standard Wednesday, August 16, 2017 Albay, Bicol, Bicol News, News\nCAMALIG, Albay 8/16/17 (BICOL STANDARD) –En vez na mapoho an illegal na sugal na jueteng orog pa lugod na naglangkaba ini poon na maging legal an operasyon kan Small Town Lottery (STL) na garo man sana jueteng.\nBase sa obserbasyon nagparadakul an mga bookies na an nasa likod kan illegal na operasyon iyo man sana an mga tawohan kan mga legal na operador kan STL.\nMientrastanto, kasuodma, 24 personas an dinarakop kan pulis huli ta mayo sinda nin darang validong papel na mapatunay na awtorisado sinda magpataya sa sugal na ini.\nAn mga nagkadarakop nag-ooperar sa Barangay Cotmon digdi.\nKabale sa listahan kan mga nagkadarakop iyo an minasunod: Darwin Morota, Luis Mangampo, Randy Nocillado, Domingo Nicerio, Edgar Echaluce, Noel Lleva, Jesus Vibar Jr., Nonilon Naz, Eladio Mimay, Jomar Macasinag, Randy Marticio, Andrin Neo, Dindo Vibar, Eduardo Tugaw, Mark Edwin Magnata, Nino Nebreja, Rustom Magallon, enrico Olayao, Nestey Bobadilla, Jomar Atienza, Roberto Romero, Alexander Espinosa, John Rafael Masupil asin Christopher Rivera.\nAn 24 personas na nagkadarakop mayo sa master list kan mga awtorisadong empleado/agente kan STL sa Albay.\nKabale sa mga pig balga ninda iyo an minasunod na reglamento: Mayo nin uniform sa pagpataya, ID card, SSS Number, asin dai awtorisado kan Philippine Charity Sweepstakes Office (PCSO) an saindang operasyon.\nAn mga pulis na nagdakop nagsabi na sinda gabos nadakop mantang yaon sa akto na nagpapataya bilang bookies kan STL.\nAn mga evidencia na nakua sa saindang poder iyo an papeletos kan PCSO, ball pens, calculators, taya na cuarta na nagtotal sa kantidad na P11,400.00.\nMaatubang sinda nin kaso na isasangat kan pulis.\nIllegal na parapataya sa STL dinarakop sa Albay Reviewed by Bicol Standard on Wednesday, August 16, 2017 Rating: 5


Kan 1969, kasagsagan kan aktibismo sa enterong Pilipinas pati sa Bikol, nagpuli na ako haling UP Los Baṅos. Digdi sa Naga nag-enrol ako sa UNC college of Liberal Arts major in English kinua tulos ako ni Emil Saavedra bilang associate editor kan Nueva Caceres, an official forthnightly publication kan Universidad (circulation 5000).\nKabanga lang ang matrikula na binabayaran bilang iskolar kan publikasyon. An column ko “Anti-climax” pero gamit an linguaheng Bikolnon, primero sa estorya kan UNC asin Kabikolan. Pig-angat ko an mga kababaihan na maguin aktibista kaya an enot kong column sa UNC may titulong “Babae pagmata na asin buklata an mata mo”.\nSa paghuna ko duman ako nabisto kaya kinua ako tulos kan Bicol Mail bilang cub reporter sa panahon kan Interscolastic Meet na ginibo sa Marcos Stadium sa Pili sa laog kan sarong semana.\nAro-aldaw an luwas kan diyaryo imbes na semanal. An editor idtong depuntong Alfonso Ocampo asin an publisher si ex-Mayor Leon Sa. Aureus kan Naga. Kaibanan ko sa reportorial staff si Alex Abad, Jose Camano, Herculano Sabas asin Emil Saavedra.\nPakatapos kan sarong semanang pan-nasyon na karawat sa Pili ngalas ako ta ako an pig-anunciar sa DZRB na maguin bagong news-editor karibay kan nag-resign na si Expedito Mapa ta nag-enrol na sa UNC college of Law tanganing maguin abogado.\nNagigiromduman ko may sinurat akong essay sa sarong klase sa UNC na an titulo “What is the Truth” (o “Anu an Katotohanan”). Simpleng sabi ko sa sarong halipot na paragraph sana na hahanapon ko an katotohanan sagkod na ako nabubuhay pa.\nMaski ako aktibista na imbuelto na sa mga rally, teach-in, asin mga seminar kan campus journalists arog kan College Editors Guild of the Philippines (CEGP) maski sain-saen, aro-aldaw akong nagsusurat kan mga bareta ni Jess Volante kada ala-6:00 nin aga( Insular Life newscast), ala-7:00 nin aga Eveready newscast ni Eddie Alanis asin Island Cement newscast ni Roy Torrecampo pag alas 12:00 nin odto. Hali sa eskwelahan nagpupuli ako sa estasyon, nagtuturog sa drama studio. Guinibo pa akong Radyo Patrol reporter kan estasyon bilang pinaka-junior staff, nagrereport pa ako nin bareta live haling Bikol ki Johny de leon sa programang “Lundaguin Mo Baby” sa ABS CBN Manila.\nSa Manila an mga radyo patrol reporters ni Johny de leon iyo sinda Joe Taruc, Noli de Castro asin Orly Mercado. Kan 1970 kan rapaduhon kan bagyong Sening an Bikol an Buhi an nagulpi. Nag-arkila kaming dyip haling Naga pasiring Buhi nganing helingon asin ireport sa kinaban an destroso kan bagyo duman.\nBilang parte kan movemiento kan mga estudyante asin juvenes nakukua ko an mga bareta tungkol sa mga demonstrasyon kontra sa gobyerno, kontra ki Presidente Marcos, kontra sa halangkaw na tuition asin kontra mismo sa eskwelahan arog kan UNC.\nPigplaplano pa lang an rally, pigbabareta na sa radyo ta ako an kabali sa mg aktibistang nagplano. Sarong beses ngani an isyu sa singil kan mga daga na saderi kan Mitra o kan Simbahang Catoliko partikularmiente sa Peṅafrancia Avenue naipuslit ko sa bareta ni Eddie Alanis an # 1 primetime program kan panahon.\nSi mga student leaders nakaulay kan mga obispo sa laog kan palasyo may instruksiyon na closed door o sarado sa media an urulay alagad nagsunagw si bareta asin naibuyagyag kan simbahan an saindang lista kan mga paarkilahan kun gurano an arkila asin napapasain an kuarta huli ta kaiba duman sa student leaders ining alang-alang.\nHuli kan sakuyang pagiging kontrobersiyal kumo student leader, broadcaster asin campus journalist antes akong makagrudwar na-expelled ako o natanggal sa UNC.\nMarhay ngani kan 1971 maski pondo ako pag-eskwela, dai naka-gradwar pero kinua ako kan Philippine Telegraph and Telephone Company (PT&T) bilang branch manager sa edad na 21.\nKan magkandidato si Eddie Alanis, an samong station manager, bilang delegado sa 1971 Constitutional Convention kinua ako bilang youth campaign manager na nagkampanya sa Partido asin Rinconada. Kaibanan ko kadto si Butch Fabul, Alex Abad, Roger Tormes asin Pete Servano.\nSa halipot na estorya nanggana si Eddie dahil sa saiyang popularidad bilang radyo announcer/commentator na ikinamampanya kan mga juvenes.\nMaski bako na akong news-editor kan DZRB kan 1971 asin manager na ako kan PT&T ginibo pa akong Bicol correspondent kan Manila Chronicle, an diyaryo na saderi kan mga Lopez asin correspondent sa ABS CBN Manila mala ta ako an nakapagreport sa diyaryo asin radyo nasyonal kan magbagsak an Colgante sa kasagsagan kan sakay asin pista ni Ina.\nDuwang reporter kan DZGE na nagrereport kan sakay sa ibabaw kan Colgante an nagkagaradan sa dakulang trahedya. Labing 100 katao an binarawian nin buhay asin kadakol pang nairido.\nKaibanan ko pagsalvar kan mga biktima pagsakay sa mga dyip hali sa salog an tolo kong kaibang manager kan PT&T hali sa Daet, Legazpi asin Sorsogon.\nKan ideklara an Martial Law ni Presidente Marcos Septembre 23, 1972 isinara an ABS CBN pero padagos an operasyon kan PT&T na pagsasaderi kan mga Lopez.\nAn nag-aandar lang na estasyon nin radyo sa Naga iyo an FBN DZGE ni Senador Edmundo Cea, an manager si Sal Fortuno asin si Paco Felecidario bilang announcer/reporter/commentator na reconesido kan gobyerno asin militar.\nAn matua kong aki pitong bulan sa laog kan tulak kan Misis ko kan ideklara an Martial Law.\nMayo akong naguinibo kundi magpirma sa imbitasyon na mag-ayon na sa Bagong Lipunan.


Home / Albay / Legazpi City / News / Rosal pabor sa 'total ban' sa rebentador\nRosal pabor sa 'total ban' sa rebentador\nBicol Standard Newspaper Tuesday, November 06, 2018 Albay, Legazpi City, News\nRetrato hale sa BFP\nLEGAZPI CITY (Bicol Standard) -- Kun si Mayor Noel Rosal an hahapoton, mas gusto niyang magkaigwa nin total ban sa mga rebentador ngonian na Disyembre para maging salvado an celebrasyon kan Christmas asin bagong taon.\nDurante kan Press Conference kasuodma, sinabi niya na gusto niyang itulod an Sangguniang Panlungsod kan Legazpi City tangani na mag panday nin ordinance na nagpapangalad kan pagpabakal nin maski anong clase nin rebentador sa laog kan ciudad.\nSabi kan alkalde ma issue siya nin Executive Order na maimponir nin ban sa mga rebentador sa gabos kan 70ng barangays kan ciudad, tangani na maka ibitar sa aksidente sa mga barangays.\nGustong arogon ni Mayor Rosal an Davao City, na may total ban sa rebentadorl, abot sa pag sabat kan bagong taon.\nSabi pa ni Rosal, dai siya ma issue nin permit sa mga negosyante na mapabakal nin firecrackets asin maski pa pyrotechnics.\nSegun sa data na hale sa Department of Health regional office sa Bicol, igwa nin 29ng caso nin firecracker injuries kan Dec 2017, an lima kaini sa Legazpi City nag hale.\nRosal pabor sa 'total ban' sa rebentador Reviewed by Bicol Standard Newspaper on Tuesday, November 06, 2018 Rating: 5


Namibi si Jesus sa Hardin nin Getsemane | Buhay ni Jesus\nSI JESUS SA HARDIN NIN GETSEMANE\nAN SAIYANG GANOT GARO MGA TAGDO NIN DUGO\nTinapos ni Jesus an saiyang pamibi kaiba an maimbod na mga apostol. Dangan, “pagkatapos nindang mag-awit nin mga pag-umaw, nagluwas sinda pasiring sa Bukid nin mga Olibo.” (Marcos 14:26) Nagpasiring sinda sa sirangan sa hardin na inaapod na Getsemane, na nakatudan nang dumanan ni Jesus.\nPag-abot ninda sa magayon na lugar na ini sa may mga puon nin olibo, iwinalat ni Jesus an walo sa mga apostol. Posibleng nawalat sinda harani sa may laugan kan hardin, huling sinabi niya sa sainda: “Tukaw kamo digdi; mapasiring ako duman asin mapamibi.” Iiniba ni Jesus an tulong apostol—si Pedro, Santiago, asin Juan—dangan nag-uruinutan siya duman sa laog kan hardin. Napurisaw siya nin grabe asin sinabi sa tulo: “Mamunduon ako, na haros ikagadan ko. Magdanay kamo digdi asin padagos na magbantay kaiba ko.”—Mateo 26:36-38.\nPag-uruinutan ni Jesus, “suminubsob siya sa daga saka nagpuon na mamibi.” Sa nakakapurisaw na oras na ini, namibi siya sa Diyos: “Ama, an gabos na bagay posible sa saimo; halia sa sako an kopang ini. Alagad, bakong kun ano an buot ko, kundi kun ano an buot mo.” (Marcos 14:35, 36) Ano an buot niyang sabihon? Habo na daw niyang magin Paratubos? Dai!\nKan nasa langit si Jesus, nahihiling niya an grabeng pagsakit kan mga tawong ginagadan kan mga Romano. Baga man ngunyan saro siyang tawo, na napupurisaw asin nakakamati nin kulog, bako man an mangyayari sa saiya an pigpaparaisip niya. Imbes, dahil magagadan siya siring sa sarong ikinakaungis na kriminal, grabe an kapurisawan niya huling iniisip niya na tibaad magdara iyan nin katuyawan sa ngaran kan saiyang Ama. Mga pirang oras na sana, ipapako na siya sa sarong harigi na garo baga saro siyang paralanghad sa Diyos.\nPakatapos na mamibi nin halawig, nagbalik si Jesus asin naabutan na tururog an tulong apostol. Sinabi niya ki Pedro: “Dai man lamang daw kamo makakapagdanay na nagbabantay kaiba ko maski sarong oras? Magdanay kamong mapagbantay asin padagos na mamibi, tanganing dai kamo madaog nin sugot.” Nasasabutan ni Jesus na pati an saiyang mga apostol pagal na man, asin matanga na. Sinabi pa niya: “Siyempre, an espiritu nagmamawot, alagad an laman malúya.”—Mateo 26:40, 41.\nNaghali giraray si Jesus asin namibi na halion sa saiya nin Diyos “an kopang ini.” Pagbalik niya, naabutan giraray niya na tururog an tulong apostol, sa oras na dapat kutanang namimibi sinda na dai madaog nin sugot. Kan kaulayon sinda ni Jesus, “dai ninda aram kun ano an isisimbag sa saiya.” (Marcos 14:40) Naghali giraray si Jesus sa ikatulong pagkakataon, asin nagluhod tanganing mamibi.\nDahil magagadan si Jesus siring sa sarong kriminal, ikinakapurisaw niyang marhay an katuyawan na tibaad darahon kaini sa ngaran kan saiyang Ama. Pero dinadangog ni Jehova an pamibi kan saiyang Aki, kaya mantang namimibi si Jesus, nagsugo an Diyos nin sarong anghel tanganing pakusugon siya. Dawa siring, dai nagpundo si Jesus sa pagngayo-ngayo sa saiyang Ama, kundi padagos siyang ‘namibi nin mas udok.’ Grabe an saiyang tensiyon sa emosyon. Magabaton nanggad an pasan ni Jesus! Nakataya digdi an saiya mismong buhay na daing sagkod saka kan nagtutubod na mga tawo! Sa katunayan, an saiyang daplos, o “ganot nagin siring sa mga tagdo nin dugo na nagtuturo sa daga.”—Lucas 22:44.\nPagbalik ni Jesus sa mga apostol sa ikatulong pagkakataon, naabutan niya giraray na nagtuturog sinda. “Sa arog kaining panahon,” an sabi niya, “nagtuturog kamo saka nagpapahingalo! Uya! Harani na an oras na tatrayduron an Aki nin tawo asin itatao sa kamot nin mga parakasala. Bangon kamo, magduman na kita. Uya na an matraydor sa sako.”—Mateo 26:45, 46.\nDai ipinaliwanag kan doktor na si Lucas kun paanong an ganot ni Jesus “nagin siring sa mga tagdo nin dugo.” (Lucas 22:44) Puwedeng ilinaladawan sana niya na an ganot ni Jesus kapareho nin dugo na nagtuturo hali sa lugad. May sinabi man digdi si Dr. William D. Edwards sa The Journal of the American Medical Association (JAMA): “Dawa ngani bihirang marhay ini, an pagganot na may dugo (hematidrosis . . . ) puwedeng mangyari sa grabe kaemosyonal na mga kamugtakan.” Sinabi pa niya na sa siring na kamugtakan, posibleng magpurutok an saradit na ugat kaya minasalak an dugo sa ganot.\nPakahali sa kuwarto sa itaas, sain nagpasiring si Jesus asin an mga apostol?\nAno an ginigibo kan tulong apostol mantang namimibi si Jesus?\nHuling an ganot ni Jesus nagin siring sa mga tagdo nin dugo, ano an ipinaparisa kaini manungod sa namamatian niya?\nI-share I-share An Pamibi ni Jesus kan Siya Mamunduon


Milyones, bilyones o tibaad sobra pa sa trilyones na taon an uminagui na sa kinaban na ini, an pinaka-bago iyo ining taon 2022.\nAn pighahangay kan kadaklan na bagong taon, kontra sa daan na nagtalikod na mas maogma, mas magaya-gaya, mas matuninong asin mas masagana.\nSi gabos na mga malaen na pangyayari kan naka-aguing 100 na taon toyo tang piglilingawan arog kan tiempo Hapon, giyera mundial numero II, Martial Law, kapasawayan kan mga rebelde asin terorista lalo na an pandemya huli sa Covid-19 na nagbiktima nin milyones bako lang sa Pilipinas kundi sa enterong kinaban.\nNgonyan na taon an pig-aapod na simbolo nin paglaom iyo an eleksyon sa maabot na Mayo an pagpili kan bagong presidente kan Pilipinas, an pagpili kan bagong gobernantes sa mga provincias, ciudad asin banwaan, an pagpili nin mga senadores asin deputado na marepresentar sato sa senado asin maboses kan satuyang sientimento.\nAn maconsuelo pat isa pananaw nin tao mask ikan mga cartoonist kan media dapit sa bagong taon iyo na pagpoon kan Enero, minapoon sa sarong omboy alagad pakalihis nin 12ng bulan pag-Disyembre si Omboy saro nang gurang, halaba an buhok pati an barabas medyo buktot kun maglakaw, gurangon na an hitrusa na garo nagdedeliryo na.\nGaro habang dali sana kan sarong taon madaling mamundag, madali man magadan asin niriribanyan tulos kan masunod naman na bagong taon.\nSabi kan mga pilosopo an gurang ibarangbang. Lingawan na ta tapos na an saiyang servicio.\nMay bago nang mga ugali, may bago nang klase nin pagbuhay.\nNaguiguiromdoman ko pati si apat na bagyo kan bulan na Oktubre asin Nobyembre 2020 maski grabe an distroso satuyang lugar maski ngani si harong mi nagkagaraba pero pinipirit tang lingawan nganing atubangon an bagong bukang liwayway.\nPositibo an satuyang pananaw. Sabi ngani kan sarong propesora an 2022 sarong simbolo nin paglaom lalo na sa mga Bikolano kun si VP Leni Robredo matawan nin oportunidad na magserbe bilang lider kan nasyon.\nIyo daa ini an panahon kan mga Bikolano na haloy nang pighahalat na mag-asenyo an rehiyon, magkaburunyog an mga Bikolano asin ipahiling sa kinaban na an ronang ini nin mga magagayon asin mga oragon pwedeng magtao nin triumfo sa nasyon Pilipinas na haloy nang pighahanap-hanap poon pa kan panahon nin mga Kastila asin mga Amerikano.\nMay bago na pating kolor an Kabikolan, inda kun saen man yan hali o siisay an nagtikda kaiyan ki Madam Leni pero gabos na Plaza sa Naga----Plaza Rizal, Plaza 15 Martirez, Plaza Quezon garo mala-rosas na pisngi nin daragitang nakahiling nin crush na biglang namula-mula an pisngi pati dimple.\nLakop iyan na malarosas na kolor bako lang sa Naga pati Cam Sur kundi pati sa anom na provincias asin pitong ciudades kan Bikol.\nGaro magabat an kalaban ta si dating senador Bongbong Marcos na dinaog ni Leni nin 250mil sanang boto kan 2016 an pinaka-magabat na kalaban kan Bikolanang aspirante para presidente. An bise ni Leni na si Kiko Pangilinan na agom ni Sharon Cuneta garo maluyang katandem. Mas makusog pa si Tito Sotto na agom ni Helen Gamboa na inaon man sana ni Sharon Cuneta.\nLalo na si Sara Duterte na aki ni Presidente Duterte na makusugon na bise ni BBM. Si senador Marcos an nagsurog ki Cong LRay, depuntong Luis Villafuerte asin incumbent Gov Migz Villafuerte na dai mabanga an Cam Sur.\nDai kita nungka maguin tamyang, dapat an kampanya ta para ki Leni bilang presidente bako lang sa Bikol kundi sa ibang parte kan Pilipinas arog kan Metro Manila, Metro Cebu asin Metro Davao pati duman sa solid North kan mga Marcos.\nNgonyan pa lang magkaburugkus n akita bilang mga Bikolano kontra sa tentasyon nin kwarta lalo na kan pakiki-aram kan ibang nasyones kan politika sa Pilipinas siring kan Estados Unidos de Amerika.\nBago na kaya an satuyng presidente sa Hulyo 1, 2022: Bikolana o Ilokano?


Home / Masbate / NPA sinurungan an Army sa Monreal\nNPA sinurungan an Army sa Monreal\nBicol Standard Newspaper Monday, June 08, 2015 Masbate\nMap via Wikicommons, Mike Gonzales, The Coffee\nMONREAL, Masbate—Maisog na nakibadilan an mga miembros kan Philippine Army na pinapamayohan ni Cpl. Angelo O. Anguilo sa carculadong 15ng mga rebeldeng miembros kan New People’s Army (NPA), sa Sitio Matang Tubig, Barangay Real sa banwaan na ini.\nNangyari an incidente kan sarong aldaw, alas 2:30 nin hapon.\nSinabi sa report kan Charlie Coy 9IB, 9ID Scout Platoon kan Philippine Army, na an saindang mga soldados nag coconducir kan saindang regular na pagpapatrolya kan bigla sinda makadangog nin makusog na putok nin bomba na sinundan nin pag-arak-asak nin badil.\nAn mga soldados kan gobierno nakisabayan nin paputok kan saindang mga armas na nagdurar nin poco mas o menos 20 minutos.\nMayo nin ibinaretang nakulgan o nagadan sa mag ibong na lado.\nMientrastanto, an mga miembros kan Municipal Police Station digdi, na pinapamayohan ni PSI Erosto Gigantoca Santiago, an Officer in Charge kan MPS asin an saro pang grupo nin mga pulis sa pamamayo nin PInsp. Ermelo Garcia Dichoso, Jr., na nakabase sa Monreal Gymnasium an nag responde sa incidente asin nagconducir nin ocular inspection.\nNadukyan sa pinangyarihan kan baradilan an 150 metros nin electrical wire na ginamit bilang detonating cord, asin sarong pidaso nin blue na sako na may laog nin duwang plastic bags, sinapnang maluto, sarong kahon nin sardinas, asin sarong pidasong yellow food bowl.\nAn mga narecover na evidencia yaon ngonian sa poder kan army. (BICOLSTANDARD.COM\nNPA sinurungan an Army sa Monreal Reviewed by Bicol Standard Newspaper on Monday, June 08, 2015 Rating: 5


Legacion preparado sa laban sa cargong alcalde\nMatapos kan consultasyon sa mga lideres kan Team Naga, si Bise Alcalde Nelson Legacion nagdeclara na kan saiyang kaandaman sa pagdalagan bilang candidatong alcalde kan Ciudad nin Naga sa maabot na midterm election nurong taon.\nKan nakaaging sarong semana an bise alcalde iginilid muna an pagtao nin mga reaksyon sa nagkaperang controvercia na mga isyu sa Ciudad nin Naga maging sa biglaan na pagpahayag nin intensyon ni Consejal Cecilia De Asis na interesadong mag-ayon sa listahan kan macandidatong alcalde sa paagi kan pinapasunod na selection process kan Team Naga.\nNaging silencio sa pagsimbag sa politica kan nakaaging semana an bise alcalde alagad saiyang sinabi ‘’sa heling ko napapanahon na para magtaram sa paagi kan pag-atubang sa press conference, ipinahayag ko an sakuyang kaandaman na pangenotan an Team Naga bilang alcalde para sa midterm election’’.\nAn pigpipilian na maging ka-tandem bilang candidatong bise alcalde iyo si Consejal Ray-An Rentoy na ultimo nang termino asin si Consejal De Asis alagad magdedefende kun siisay sa duwa an magluwas matapos an consultasyon base sa proceso kan TN.\nKan nakaaging semana si De Asis nagsabi na preparado siya na magcandidatong alcalde asin andam na magsunad sa selection process sa paagi nin mga consultasyon asin survey kan TN, kun ano man an resulta nag-asegurar ini na masunod sa proceso.\nNanindugan an bise alcalde kan saiyang ambisyon na dagos an laban mantang dakul nang grupo an nagpapahayag nin bilog na suporta kan saiyang candidatura.\nPigbuyagyag pa na maging an ibang sektor asin comunidad sa Naga kun may ginigibo sindang consultasyon, ‘’an kurahaw dapat magpadagos ako kan candidatura komo alcalde sa maabot na midterm election’’.\nAfuera pa kaini, sa survey siya man giraray an nangengenotan asin harayo na an nag-iikaduwa.\nSa kahapotan kun si De Asis magdagos magcandidatong alcalde, sinabi kan bise alcalde na ‘’ako po kaya very optimistic na ako an magiging standard bearer kan TN bilang candidatong alcalde’’ Tiwala siya na masunod an consejal sa resulta kan selection process kaya ngani saiyang pigpipilian na maging candidatong bise alcalde sinda De Asis asin Rentoy.\nMantang nagrarani na an pagplantiar nin certifico de candudatura sa Commission on Election sa Oktubre 2018 mayo pang nagluluwas na ibang pangaran na posibleng tambodan kan kampo ni dating Congresista Luis Villafuerte komo candidatong alcalde sa pirilian lokal sa Mayo 2019.


Bayoko - Wikipedia\nAn aking may bayoko'\nAn bayokô (Ingles,mumps,o epidemic parotitis) sarong kahelangan nin tawo na kawsa nin virus. Dati saro ining helang na lakop sa kaakian kan mayo pang nagigibong bakuna laban igdi.\nMakulog na paggatok kan salivary glands (parotid gland) iyo an parating sintomas kaini. An glands na ini nakukua sa irarom sa magkaibong kan salang, na pag hinimil'himil makulog.\nAlagad, pwede man (kun lalake) na magkulog asin maggatok an bayag (inapod sa Ingles, orchitis) asin mga hiras o libaka magluwas sa kublit. Sa mga aki, bako man na gayo labi an isog kan sintomas. Sa mga hagbayon o mga maedad'edad nang lalake, pwede magkakomplikasyon sa pagkabaog ninda pero bihira man totoo an arog na pangyari. An helang na ini may sadiring limitasyon asin naagi sana. Mayo man nin pagbulong nanggad kaini maliban sa pagpakulpa' kan kulog dulot kan mga sintomas na nabutwa.\nMga senyales asin sintomas\nAn mas kumon na sintomas kan bayokô iyo\n"Parotitis" o paggatok kan salivary glands sa 60–70% sa mga impeksyon asin 95% sa mga pasyente na may sintomas. An kulog mas namamate' orog na kun nagsasapa'. Pwede an kulog yaon sa ibong sana kan salang o magkaibong.\nOrchitis, o paggatok kan mga bayag. An mga lalake na bako nang tinedyer na naduktan bayokô may 30 porsyentong peligro magkaigwang orchitis.\nIba pang mga sintomas iyo an pag'alang sa nguso, paglalabô kan lawog o talinga o sa mas makuri, pagkawara' nin boses. Laen pa kaiyan, 20% kan naolaktan sa bayokô daing pinapahiling na sintomas kaya pwede lumakop an virus kan bayokô na mayong nakakaaram.\nKinua sa "https://bcl.wikipedia.org/w/index.php?title=Bayoko&oldid=143671"\nHuring binago an pahinang ini kaitong 8 Marso 2013, alas 15:54.


Katalan - Wikipedia\nPlantilya:Country data Balearic Islands\nPlantilya:Country data Valencian Community (as Valencian)\nTerritories where Catalan is spoken and is official Territories where Catalan is spoken but is not official Territories where Catalan is not historically spoken but is official\nAn Katalan sarong tataramon na myembro sa grupong tataramon na romanse. Ini an opisyal asin nasyonal na lenggwahe kan Andorra asin sa mga Kastilang autonomong mga komunidad nin Balearic Islands, nin Katalunya, Valencia asin siring man sa syudad kan Alghero, na makukua sa Italyanong isla nin Sardinia. Nagaabot siyam na milyon an mga parataram kan tataramon na ini.\nAn Katalan nagsanga hale sa Vulgar Latin kan mga Tangang Anoy (Middle Ages) sa tungod kan subangan nin Pyrenees. Kan ika-19 na siglo nagbutwa sa Espanya an pagbagsik kan literaryong Katalan, na hustong nagrambong kaamayi kan 1900.\n↑ Wheeler 2010, pp. 190–191.\nKinua sa "https://bcl.wikipedia.org/w/index.php?title=Katalan&oldid=217775"\nHuring binago an pahinang ini kaitong 2 Nobyembre 2021, alas 00:24.


“Ipagkatiwala Mo an mga Ini sa Masasarigan na mga Lalaki” — Watchtower ONLINE NA LIBRARYA\nw17 Enero p. 27-31\nSINANAY ASIN TINABANGAN NI DAVID SI SOLOMON\nMAGIGIN MAUGMA KA SA PAGSASANAY SA IBA\nPAHALAGAHAN AN MGA MAY EDAD NA\nGABOS KITA MAY MAHALAGANG KABTANG\nAn Kamurawayan nin Pagkaigwa nin Uban\nAn Torrengbantayan Nagpapahayag kan Kahadean ni Jehova—1993\n“Ipagkatiwala mo an mga ini sa masasarigan na mga lalaki, asin sinda man magigin lubos na kuwalipikado na magtukdo sa iba.”—2 TIM. 2:2.\nAno an reaksiyon ni Hading David kan sabihon sa saiya na an aki niya an matugdok kan templo nin Diyos?\nTaano ta dapat tabangan kan may edad nang mga brother an mas hoben na mga brother na magsaabaga nin dugang na paninimbagan?\nPaano maipapahiling kan mas hoben na mga brother an tamang sabuot mantang isinasaabaga an dating paninimbagan kan mga may edad na?\n1, 2. Paano minamansay nin dakul na tawo an saindang trabaho?\nSA PARATI, an pagmansay nin dakul na tawo sa saindang sadiri nakadepende sa kun ano an saindang trabaho. Para sa sainda, nakadepende sa posisyon o klase nin trabaho kun baga mahalaga o bakong mahalaga an sarong tawo. Sa ibang kultura, pag nakikimidbidan sa iba, an saro sa inot nindang ihinahapot, “Ano an trabaho mo?”\n2 Kun minsan ipinapamidbid kan Bibliya an mga tawo paagi sa pagsambit kan saindang trabaho. Halimbawa, sinambit kaiyan “si Mateo na parasingil nin buhis”; si “Simon, sarong paragibo nin balát”; asin “si Lucas, an namumutan na doktor.” (Mat. 10:3; Gibo 10:6; Col. 4:14) Sinasambit man minsan sa Bibliya kun ano an pribilehiyo o asignasyon kan mga tawo, arog ni Hading David, propeta Elias, asin apostol Pablo. Pinahalagahan kan mga lalaking ini an asignasyon na itinao sa sainda nin Diyos. Dapat man na pahalagahan niyato an ano man na pribilehiyo ta sa paglilingkod ki Jehova.\n3. Taano ta kaipuhan na sanayon kan may edad nang mga brother an mas hoben na mga brother? (Hilingon an ritrato sa itaas.)\n3 Dakul sa sato an gustong-gusto an satong teokratikong mga asignasyon asin gusto niyatong danay na ginigibo iyan. Pero makamumundo, puon kan panahon ni Adan, naggugurang an kada henerasyon asin nasasalidahan nin bago. (Par. 1:4) An pagbabagong ini nagreresulta sa kakaibang kadipisilan para sa tunay na mga Kristiyano. Nagigin mas mahiwas an gibuhon na paghuhulit kan mga lingkod ni Jehova sa ngunyan, asin minagamit an organisasyon nin bagong mga pamamaagi arog kan modernong teknolohiya tanganing maipaabot sa pinakadakul na tawo an maugmang bareta. Pero kun minsan, nadidipisilan an nagkapirang may edad nang mga brother na makasabay sa mga pagbabagong ini. (Luc. 5:39) Kun bako man totoo ini sa ibang may edad na, mas may kusog asin enerhiya an mas hoben na mga brother kisa sa sainda. (Tal. 20:29) Kaya, mamumuton nanggad asin praktikal kun sasanayon na kan may edad nang mga brother an mas hoben na mga brother tanganing magsaabaga nin dugang na paninimbagan sa kongregasyon.—Basahon an Salmo 71:18.\n4. Taano ta nadidipisilan an iba na magdelegar? (Hilingon an kahon na “Kun Taano ta Habo kan Iba na Magdelegar.”)\n4 Dipisil minsan sa mga nasa katungdan na magdelegar nin paninimbagan sa mga mas hoben. Natatakot an iba na tibaad mawara sa sainda an katungdan na pinakamamahal ninda. Nahahadit man an iba na tibaad magkaproblema kun bako sinda an magibo kan asignasyon. Tibaad sabihon man kan iba na mayo sindang panahon para sanayon an iba. Sa ibong na lado, dapat man na matiyagang maghalat an mas hoben na mga brother kun dai pa sinda natatawan nin dugang na paninimbagan.\n5. Anong mga hapot an sisimbagon ta sa artikulong ini?\n5 Pag-ulayan ta sa duwang anggulo an dapit sa pagdelegar—sa lado kan mga may edad na asin sa lado kan mas hoben na mga brother. Inot, paano matatabangan kan mga may edad na an mga mas hoben na magsaabaga nin dugang na paninimbagan, asin taano ta mahalaga ini? (2 Tim. 2:2) Ikaduwa, taano ta mahalaga na danay na magkaigwa nin tamang sabuot an mga mas hoben mantang nagtatabang asin nakakanuod sinda sa mas eksperyensiyado nang mga brother? Punan ta paagi sa pagtukar kun paano sinanay ni Hading David an saiyang aki para sa sarong mahalagang paninimbagan.\n6. Ano an gustong gibuhon ni Hading David, asin ano an simbag ni Jehova dapit diyan?\n6 Pagkatapos nin pirang taon na pagburubalyo nin lugar kan siya magdulag, nagin hadi si David asin nag-istar sa sarong komportableng harong. Huling nahiling niyang mayo nin “harong” o templo para ki Jehova, gustong-gusto niyang magtugdok nin saro para idusay sa Saiya. Kaya sinabi niya ki Natan na propeta: ‘Uya nag-iirok ako sa harong na mga sedro, pero an kaban nin tipan ni Jehova [yaon sa sirong kan mga tahob nin tolda].’ Nagsimbag si Natan: ‘Gibuha an gabos na yaon sa saimong puso, huli ta yaon sa saimo an Diyos.’ Pero, iba an simbag ni Jehova. Sinabi niya ki Natan na sabihon ki David: ‘Bako ika an mapatindog sakuya nin harong na sakuyang iirukan.’ Dawa ngani siniyerto ni Jehova ki David na padagos niya ining bebendisyunan, sinabi niya na an aki ni David na si Solomon an matugdok nin templo para sa Saiya. Ano an nagin reaksiyon ni David?—1 Cron. 17:1-4, 8, 11, 12; 29:1.\n7. Ano an nagin reaksiyon ni David sa pagbuot ni Jehova?\n7 Dai ipinanguri ni David an saiyang tabang, ni pigparaisip an nawarang pagkakataon na maitao sa saiya an onra sa pagtugdok kan templo. Asin iyo man nanggad, an edipisyong iyan namidbid bilang templo ni Solomon, bakong templo ni David. Pero dawa tibaad disganadong marhay si David na dai nagkatotoo an mawot kan saiyang puso, sinuportaran niya an proyekto. Inorganisar niya an mga trabahador asin nagtipon siya nin lansang o batbat, tanso, plata, bulawan, asin mga kahoy na sedro. Dugang pa, pinakusog niya an buot ni Solomon na sinasabi: ‘Ngunyan, aki ko, mapasaimo lugod si Jehova, asin [magin mapanggana] ka lugod, asin patindugon mo an harong ni Jehova na saimong Diyos, siring sa sinabi niya dapit sa saimo.’—1 Cron. 22:11, 14-16.\n8. Taano ta puwede kutanang inisip ni David na dai kuwalipikado si Solomon, pero ano an ginibo ni David?\n8 Basahon an 1 Cronica 22:5. Puwede kutanang inisip ni David na dai kuwalipikado si Solomon na magkapot nin arog kaiyan kaimportanteng proyekto. Dapat na magin ‘nakakalabing marhay an kagayunan’ kan templo, asin kan panahon na iyan, si Solomon hoben pa asin daing eksperyensiya. Pero, aram ni David na tatabangan ni Jehova si Solomon para maisagibo an asignasyon na itinao Niya digdi. Kaya nagpokus si David sa kun ano an magigibo niya para tabangan an saiyang aki sa pagpreparar kan kadakul na materyales na kakaipuhanon.\nNakakaugma nanggad na mahiling an mas hoben na mga brother na nagsasaabaga nin dugang na paninimbagan (Hilingon an parapo 9)\n9. Paano magigin maugma an may edad nang mga brother sa pagpasa nin paninimbagan sa mga mas hoben? Magtao nin ilustrasyon.\n9 Dai dapat pangluyahan nin buot an may edad nang mga brother pag kaipuhan nang ipasa sa mas hoben na mga brother an saindang mga asignasyon. Imbes, kun sinasanay an mga hoben na mag-asikaso nin mga paninimbagan, para iyan sa pinakaikakarahay kan satong gibuhon. Dapat na ikaugmang marhay kan nombradong mga lalaki pag an mga hoben na sinanay ninda magin kuwalipikado nang isaabaga an asignasyon. Bilang ilustrasyon: Isipa an sarong ama na tinutukduan an saiyang aki na magmaneho nin awto. Kan sadit pa an aki, inoobserbaran lang niya an saiyang ama. Kan magdakula na an aki, ipinapaliwanag na sa saiya kan ama kun ano an ginigibo kaini. Dangan, pag umabot na sa tamang edad an aki, nagpupuon na siyang magmaneho mantang nagtatao nin dugang pang instruksiyon an saiyang ama. Maabot an panahon na magigin turnuhan na sinda sa pagmamaneho pero sa kahuri-hurihi, an aki na an mas parating magmamaneho para sa saiyang naggugurang nang ama. Siyertong mauugma an ama sa saiyang aki huling siya na an ipinagmamaneho kaini. Sa kaagid na paagi, magigin maugma man an may edad nang mga brother pag sinanay ninda an mas hoben na mga brother na mag-asikaso kan teokratikong mga paninimbagan.\n10. Ano an pagmansay ni Moises kun dapit sa pagkaigwa nin onra asin awtoridad?\n10 Bilang may edad nang mga brother, dapat kitang mag-ingat na dai mag-imon kun natatawan nin asignasyon an iba. Mangnuha an nagin reaksiyon ni Moises kan may mga minagawi na siring sa mga propeta sa kampo nin Israel. (Basahon an Bilang 11:24-29.) Gusto sindang pugulan kan katabang ni Moises na si Josue. Minalataw na inisip kaini na inaagaw ninda an pagigin prominente asin an awtoridad ni Moises. Pero sinabi ni Moises: ‘[Nag-iimon] ka para sa sakuya? [Dai], buuton lugod nin Diyos na magin mga propeta an bilog na banwaan ni Jehova, asin na ibugtak lugod sa sainda ni Jehova an saiyang espiritu!’ Aram ni Moises na si Jehova an nasa likod kan mga nangyari. Imbes na magmawot nin kaumawan sa sadiri, ipinahayag ni Moises na kun puwede sana kutana, gusto niyang tawan man ni Jehova kan balaog na espiritu an gabos Niyang lingkod. Arog ni Moises, nauugma man daw kita pag nag-ako an iba nin mga pribilehiyo na tibaad dapat kutanang para sa sato?\n11. Ano an sinabi nin sarong brother mapadapit sa pagpasa niya kan saiyang paninimbagan?\n11 Sa ngunyan, kadakul kitang halimbawa nin mga brother na mga dekadang mahigos na nagsaabaga nin mga asignasyon asin sinanay an iba na mag-asikaso nin dugang pang mga paninimbagan. Halimbawa, sarong brother, na an pangaran Peter, an labing 74 taon na naglingkod nin bilog na panahon; an 35 taon kaiyan ginamit niya sa paglilingkod sa sangang opisina sa Europa. Dakul na taon siyang naglingkod bilang paraataman kan Service Department. Pero ngunyan, itinao na an asignasyon na iyan ki Paul, sarong mas hoben na brother na pirang taon na nakatrabaho ni Peter. Kan haputon si Peter kun ano an masasabi niya sa pagbabagong ini sa asignasyon, sinabi niya: “Nauugma ako ta may mga brother na sinanay na mag-ako nin mas dakulang paninimbagan saka mahuhusay sa pag-asikaso sa saindang trabaho.”\n12. Anong leksiyon an dapat tang manudan sa istorya kan Bibliya dapit ki Rehoboam?\n12 Pagkagadan ni Solomon, an saiyang aking si Rehoboam an nagsalida sa saiya bilang hadi. Kan kaipuhan ni Rehoboam nin suhestiyon sa kun paano niya isasagibo an saiyang mga paninimbagan, inot niyang dinulok an mga kamagurangan. Pero dai niya sinda sinunod! Imbes, an sinunod niya iyo an suhestiyon kan mas hoben na mga lalaking kaedad niya, na ngunyan saiya nang mga katabang. Kapaha-pahamak an nagin resulta. (2 Cron. 10:6-11, 19) An leksiyon? Sarong kadunungan na hagadon asin ikonsiderar an suhestiyon kan eksperyensiyado nang mga may edad na. Dawa dai man dapat maobligar an mga mas hoben na gibuhon an mga bagay-bagay uyon sa kun paano iyan eksaktong isinasagibo kan nakaagi, dai sinda dapat tulos maghidaling sayumahan an itinataong suhestiyon kan mga may edad na.\n13. Ano an madunong na gibuhon nin mas hoben na mga brother kun kaibanan ninda sa gibuhon an may edad nang mga brother?\n13 Tibaad an ibang mas hoben na brother iyo na an nagdidirehir ngunyan sa mga gibuhon, kaiba na an mga gibuhon kan may edad nang mga brother. Pero dawa arog kaiyan, sarong kadunungan na hagadon an suhestiyon kan eksperyensiyado asin may edad nang mga brother bago gumibo nin desisyon. Si Paul, na nasambitan kasubago, na nagsalida ki Peter bilang paraataman kan Service Department, nagsabi: “Talagang tinatawan ko nin panahon na maghagad nin suhestiyon ki Kuya Peter, saka dinadagka ko man an iba sa departamento na arog man kaiyan an gibuhon.”\n14. Ano an manunudan niyato sa pagtinabangan ni Timoteo asin ni apostol Pablo?\n14 Si Timoteo sarong mas hoben na lalaki na nakaibanan ni apostol Pablo sa gibuhon nin dakul na taon. (Basahon an Filipos 2:20-22.) Nagsurat si Pablo sa mga taga Corinto: “Isinusugo ko diyan sa saindo si Timoteo, huli ta siya an sakuyang namumutan asin maimbod na aki sa paglilingkod sa Kagurangnan. Ipapagirumdom niya sa saindo an sakuyang mga pamamaagi kun manungod sa paglilingkod ki Cristo Jesus, siring kan ginigibo ko sa sakong pagtutukdo sa lambang kongregasyon sain man na lugar.” (1 Cor. 4:17) Mahihiling sa halipot na tataramon na ini an dayupot na pagtinabangan ni Pablo asin Timoteo. Nagtao nin panahon si Pablo tanganing itukdo ki Timoteo an saiyang “mga pamamaagi kun manungod sa paglilingkod ki Cristo Jesus.” Nakanuod na marhay si Timoteo saka namutan siya ni Pablo, asin nagtiwala si Pablo na matatabangan ni Timoteo an mga tugang sa Corinto sa saindang espirituwal na mga pangangaipo. Magayon nanggad na halimbawa ini para sa mga elder ngunyan mantang sinasanay ninda an iba na mangataman sa kongregasyon!\n15. Paano kita matatabangan kan sadol ni Pablo sa mga Kristiyano sa Roma kun magin apektado kita kan mga pagbabago?\n15 Nakakaugma nanggad na mahiling sa panahon niyato na nag-uuswag sa dakul na paagi an daganon na kabtang kan organisasyon ni Jehova. Pero an pag-uswag na ini nangangaipo man nin pagbabago. Kun magin apektado kita kan mga pagbabagong ini, lugod na magin kitang mapakumbaba asin magpokus bako sa kun ano an ikakarahay niyato kundi an ikakarahay kan gibuhon na pang-Kahadian. Kun gigibuhon ta ini, mapagdadanay niyato an pagkasararo. Si Pablo nagsurat sa mga Kristiyano sa Roma: “Sinasabihan ko an lambang saro diyan sa saindo na dai magin sobra an hiling sa sadiri, kundi ipahiling nindo na igwa kamo nin tultol na isip, uyon sa pagtubod na itinao nin Diyos sa kada saro sa saindo. Huli ta kun paanong an sarong hawak igwa nin dakul na kabtang, alagad an mga kabtang na iyan bakong parareho an gamit, kita man, maski dakul, sarong hawak na kasaro ni Cristo, alagad bilang mga indibidwal, kita mga kabtang na magkakoronektar sa lambang saro.”—Roma 12:3-5.\n16. Ano an magigibo kan mga may edad na asin mas hoben na mga brother pati kan agom ninda tanganing magdanay na matuninong saka nagkakasararo an organisasyon ni Jehova?\n16 Kaya, ano man an kamugtakan niyato, lugod na maghinguwa kitang mas mapauswag an intereses kan kahanga-hangang Kahadian ni Jehova. Kamo na mga may edad nang brother, tabi sanayon an mga mas hoben sa saindo na manudan kun ano an saindong ginigibo. Kamo na mas hoben na mga brother, mag-ako nin paninimbagan, magin hababa an buot, asin danay na irespeto an mga may edad na. Asin kamo na mga agom na babayi, tabi na arugon si Priscila, an agom ni Aquila, na maimbod na inibanan asin sinuportaran an saiyang agom kan magbago an saindang kamugtakan.—Gibo 18:2.\n17. Anong pagtitiwala igwa si Jesus para sa saiyang mga disipulo, asin sa anong gibuhon niya sinda sinanay?\n17 Si Jesus an nagtao kan pinakamarahay na halimbawa kun dapit sa pagsasanay sa iba na magsaabaga nin dugang pang paninimbagan. Aram niya na matatapos an saiyang ministeryo sa daga asin iba na an mapadagos kan saiyang gibuhon. Dawa bakong perpekto an saiyang mga disipulo, nagtiwala siya sa sainda asin sinabi sa sainda na magibo sinda nin mga bagay na labi pa kisa kan nagibo niya. (Juan 14:12) Sinanay niya sindang marhay, asin pinalakop ninda an maugmang bareta sa gabos na nasyon sa kinaban na aram ninda kaidto.—Col. 1:23.\n18. Anong paglaom an naghahalat sa sato, asin anong gibuhon an igwa kita sa ngunyan?\n18 Pagkatapos niyang magadan bilang atang, binuhay liwat si Jesus pasiring sa langit na diyan tinawan siya nin dugang pang gibuhon asin awtoridad na “mas halangkaw na gayo sa lambang gobyerno asin awtoridad asin kapangyarihan asin pamamahala.” (Efe. 1:19-21) Kun magadan kitang maimbod bago an Armagedon, bubuhayon kita liwat sa sarong matanos na bagong kinaban, kun sain kadakul nin nakakaugmang gibuhon na naghahalat sa sato. Pero ngunyan, igwa nin mahalagang marhay na gibuhon na gabos kita puwedeng makikabtang—an paghulit kan maugmang bareta asin paggibo nin mga disipulo. Lugod gabos kita, hoben o may edad na, padagos na “dakul an ginigibo sa gibuhon kan Kagurangnan.”—1 Cor. 15:58.\nKUN TAANO TA HABO KAN IBA NA MAGDELEGAR\nNatatakot sinda na mawara sa sainda an onra kan naisagibong asignasyon.\nPero, para ki Jehova an gabos na onra.—Sal. 115:1.\nHabo nindang butasan an asignasyon na ikinakaugma ninda.\nPero, may kaugmahan sa pagsasanay sa iba.—Gibo 20:35.\nNatatakot sinda na tibaad dai magibo nin tama an asignasyon.\nPero, kayang tabangan nin Diyos an iba para maisagibo an asignasyon.—Sal. 37:5.\nHabo nindang mawara sa sainda an kontrol sa asignasyon.\nPero, pinakamarahay na isipon na si Jehova an may kontrol sa mga bagay-bagay.—Isa. 45:6, 7.\nIniisip ninda na mayo sindang panahon para sanayon an iba.\nPero, kun sasanayon na ngunyan an iba, makakatipid nin panahon sa maabot.—Efe. 5:15, 16.


P625K tinataong ayuda aroaldaw kan PCSO CSur\nInaabot nin P625 mil an pinapaluwas na ayuda aroaldaw sa sanga kan Philippine Charity Sweektakes Office (PCSO) sa Ciudad nin Naga na naitataong asistencia sa mga naghahagad nin tabang sa average na 75 pasyente aroaldaw.\nIni an pigbuyagyag ni PCSO Provincial Manager Jobet Ramos sa tahaw kan saindang padagos na ginigibong pagtabang sa tios na mga familia na mayong kakayahan na makabayad nin dakulang cantidad sa mga hospitalization dawa na ngani miembro sinda kan Philhealth.\nAlagad saiyang piglinaw na bakong cash an saindang pigtataong ayuda envez direkta na sa hospital kun saen an pasyente naka-confined.\nPighalimbawa ni Manager Ramos aroaldaw nagpapaluwas sinda nin fondong cantidad P150 mil sa Mother Seton Hospital sa Ciudad nin Naga maging sa iba pang mga hospital nganing facil na sa mga pasyente alagad igwa man giraray hinahagad sindang mga rekisitos na papeles.\nKan panahon na igwa pang Small Town Operation sa Camarines Sur nakakatabang pa ini sa fondo sa mga ayuda sa mga pasyente na naghahagad nin financial assistance aroaldaw, alagad nabawasan an saindang ahencia kan mawara an STL sa provincia.\nKan nagpapadagos pa digdi an STL aroaldaw igwang remittance na cantidad P15 milyones cada bulan asin igwa man digdi nin kaherasan an LGUs, Philippine National Police asin Bureau of Internal Revenue mantang an matatada sa PCSO Naga Branch cantidad P4.7 milyon, sabi pa ni Ramos.


Home / Bicol News / bicol news latest / News / Weather / TD Ambo, madarang makusog na uran sa Mindanao\nTD Ambo, madarang makusog na uran sa Mindanao\nBicol Standard Newspaper Sunday, May 10, 2020 Bicol News, bicol news latest, News, Weather\nMANILA (Bicol Standard) -- Binabantayan ngonian kan Philippine Atmospheric Geophysical and Astronomical Services Administration (PAGASA) an sarong Tropical Depression asin Low Pressure area sa sirangan kan Mindanao.\nInapod kan Pagasa an TD na "Ambo", na yaon sa distansyang 565 km sa Sirangan kan Hinatuan, Surigao del Sur.\nAn apektado kan nagbibilog na maraot na panahon iyo an Timog asin Weste na parte kan Mindanao.\nInabisohan kan ahensiya an mga residentes kan Caraga, Davao asin Soccsksargen region na mag preparar sa linalaoman na pagbulos kan makusog na baha sa mga hahababang lugar, asin pwedeng mag tiris an daga sa ibang parte kan Mindanao.\nTD Ambo, madarang makusog na uran sa Mindanao Reviewed by Bicol Standard Newspaper on Sunday, May 10, 2020 Rating: 5


Naliwat Daw o Nabago an Bibliya?\nMaingat na kinopya kan mga Masorete an Kasuratan\nNaingatan an Bibliya sa mga Pagpurbar na Liwaton an Mensahe Kaiyan\nAN PELIGRO: Dai napara an Bibliya dawa nameligro iyan na malapa asin dawa may pagkontra. Alagad, may mga parakopya asin paratradusir kan Bibliya na nagpurbar na baguhon an mensahe kaiyan. Hininguwa nindang iuyon an Bibliya sa mga doktrina ninda imbes na iuyon an saindang mga doktrina sa Bibliya. Pag-isipan an nagkapirang halimbawa:\nLugar nin pagsamba: Sa pag-ultanan kan ika-4 asin ika-2 siglo B.C.E., an mga kagsurat kan Samaritan Pentateuch, nagdagdag sa Exodo 20:17 nin mga tataramon na “sa Aargaareezem. Asin diyan mapatindog ka nin altar.” Gusto kaya kan mga Samaritano na magin kauyon sa Kasuratan an pagpatugdok ninda nin templo sa “Aargaareezem,” o Bukid nin Gerizim.\nDoktrina nin Trinidad: Mayo pang 300 na taon pakatapos na makumpleto an Bibliya, sarong Trinitaryong parasurat an nagdagdag sa 1 Juan 5:7 kan mga tataramon na “sa langit, an Ama, an Tataramon, asin an Espiritu Santo: asin an tulong ini saro.” Mayo an mga tataramon na iyan sa orihinal na surat. “Puon kan ikaanom na siglo asin padagos,” an sabi kan iskolar sa Bibliya na si Bruce Metzger, an mga tataramon na iyan “mas parati nang nahihiling sa mga manuskrito kan Old Latin asin kan [Latin] Vulgate.”\nPangaran nin Diyos: Hinali sa Bibliya kan dakul na paratradusir an pangaran nin Diyos. An superstisyon kan mga Judio an ginagamit nindang basehan kaiyan. Rinibayan ninda an pangaran nin Diyos nin mga titulo arog kan “Diyos” o “Kagurangnan,” mga tataramon na ginamit sa Bibliya bako lang para sa Kaglalang kundi pati sa mga tawo, mga bagay na ginagamit sa palsong pagsamba, asin dawa sa Diyablo.—Juan 10:34, 35; 1 Corinto 8:5, 6; 2 Corinto 4:4. *\nKUN PAANO NAINGATAN AN BIBLIYA: Inot, dawa bakong maingat o bako pa nganing onesto an nagkapirang parakopya kan Bibliya, dakul man na parakopya an talagang matibay asin metikuloso. Halimbawa, sa pag-ultanan kan ika-6 asin ika-10 siglo C.E., kinopya kan mga Masorete an Hebreong Kasuratan asin ginibo an inaapod ngunyan na tekstong Masoretiko. Sigun sa report, binibilang ninda an mga tataramon asin mga letra tanganing masigurado na mayong sala sa pigkopya ninda. Pag may mahiling sindang garo sala sa pigkokopyahan ninda, minamarkahan ninda iyan. Habo kan mga Masorete na may maliwat sinda sa mga teksto sa Bibliya. “An tuyong pagliwat kaiyan ibinibilang ninda na pinakamaraot na krimen,” an isinurat ni Propesor Moshe Goshen-Gottstein.\nIkaduwa, an dakul na mga manuskrito ngunyan talagang nakatabang sa mga iskolar kan Bibliya na mahiling an mga sala. Halimbawa, haloy na itinukdo kan mga lider nin relihiyon na an Latin nindang bersiyon an totoong Bibliya. Pero may idinagdag sindang salang mga tataramon sa 1 Juan 5:7, arog kan nasambit sa inutan. An salang iyan nakalaog pa ngani sa maimpluwensiyang bersiyon nin Bibliya sa Ingles na King James Version! Pero kan madiskubre an iba pang mga manuskrito, ano an napatunayan kaiyan? Nagsurat si Bruce Metzger na an idinagdag na mga tataramon sa 1 Juan 5:7 “mayo sa manuskrito kan gabos na suanoy na mga bersiyon (Syriac, Coptic, Armenian, Ethiopic, Arabic, Slavonic), apuwera sa Latin.” Huli kaiyan, hinali an idinagdag na mga tataramon na iyan sa rebisadong mga edisyon kan King James Version asin sa iba pang mga bersiyon kan Bibliya.\nChester Beatty P46, sarong papirong manuskrito sa Bibliya kan mga 200 C.E.\nNapatunayan daw talaga kan mas haloy nang mga manuskrito na naingatan an mensahe kan Bibliya? Kan madiskubre an Dead Sea Scrolls kan 1947, nagkaigwa man giraray an mga iskolar nin puwedeng pagkumparahan kan Masoretikong tekstong Hebreo. An mga rolyong iyan nin Bibliya mas nainot sa tekstong iyan nin mga labing sangribong taon. Saro sa editorial team kan Dead Sea Scrolls an nagkongklusyon na an sarong rolyo kaiyan “nagtatao nin dai maninigaran na patotoo na sa laog nin labing sangribong taon naipaabot kan mga parakopyang Judio an teksto kan Bibliya sa onesto asin maingat na marhay na paagi.”\nAn Chester Beatty Library sa Dublin, Ireland, may mga koleksiyon nin papiro para sa haros kada libro kan Kristiyanong Griegong Kasuratan, pati na kan mga manuskrito na kaidto pang ika-2 siglo C.E.—mga 100 na taon sana an nakalihis pakatapos na makumpleto an Bibliya. “An Papiro nakatao nin dakul na bagong impormasyon dapit sa mga detalye kan teksto,” an komento kan The Anchor Bible Dictionary, “pero pambihirang patunay man iyan na dai naliwat an mensahe kan Bibliya dawa nag-agi an panahon.”\n“Tama sanang sabihon na dai nin ibang suanoy na libro an naipaabot sa sato nin arog kaiyan kaeksakto”\nAN RESULTA: Imbes na makaraot sa teksto kan Bibliya an suanoy asin dakulon na mga manuskrito, nakatabang pa ngani iyan. “Mayo nin ibang suanoy na libro an may arog kaiyan kasuanoy asin kadakul na patotoo sa mga teksto kaiyan,” an isinurat ni Sir Frederic Kenyon manungod sa Kristiyanong Griegong Kasuratan, “asin mayo nin patas na iskolar na manigar na an teksto na nakaabot sa sato talagang masasarigan sa kabilugan.” Mapadapit man sa Hebreong Kasuratan, an iskolar na si William Henry Green nagsabi: “Tama sanang sabihon na dai nin ibang suanoy na libro an naipaabot sa sato nin arog kaiyan kaeksakto.”\n^ par. 6 Para sa dagdag na impormasyon, hilingon an buklet na Giya sa Pag-adal sa Tataramon nin Diyos, pahina 1-13, na mahihiling man sa www.jw.org/bcl.\nKasaysayan kan Bibliya Kasaysayan Asin an Bibliya\nTaano ta napapalaen an traduksion na ini kan Tataramon nin Dios?\nAn 2013 Rebisyon kan New World Translation


Gibo 21 | Bibliya Online | New World Translation\nMantang pasiring sa Jerusalem (1-14)\nPag-abot sa Jerusalem (15-19)\nSinunod ni Pablo an sadol kan kamagurangan (20-26)\nPagkariribok kan mga tawo sa templo; inarestar si Pablo (27-36)\nTinugutan si Pablo na magtaram sa mga tawo (37-40)\n21 Pagkatapos nin mamunduon na pamamaaram mi sa sainda, nagbiyahe kami sa dagat asin nagdurudiretso sagkod na makaabot sa Cos, asin kan sunod na aldaw yaon na kami sa Rodas, tapos hali duman nagpasiring kami sa Patara. 2 Kan makahiling kami duman nin barkong mabiyahe pasiring sa Fenicia, naglunad kami asin naglayag. 3 Dangan, natanaw mi sa parteng wala kan barko an isla nin Ciprus pero inagihan mi sana iyan asin nagpadagos kaming maglayag pasiring sa Siria saka nagduong sa Tiro, kun sain ididiskarga kan barko an kargamento kaiyan. 4 Hinanap mi an mga disipulo duman asin nagpirmi kami sa sainda nin pitong aldaw. Alagad dahil sa ihinayag kan espiritu, pauruutro nindang sinabihan si Pablo na dai magtungtong sa Jerusalem. 5 Pagkatapos kan pagpirmi niyamo duman, naghali kami tanganing ipagpadagos an pagbiyahe, alagad gabos sinda, kaiba an mga babayi asin mga aki, naghatod sa samo sagkod sa luwas kan siyudad. Asin gabos kami nagluhod sa may baybayon saka namibi, 6 tapos nagpaaram na kami sa lambang saro. Dangan naglunad kami sa barko, asin nagpuruli na sinda sa saindang mga harong. 7 Pagkatapos, haling Tiro nagbiyahe kami sa dagat sagkod na makaabot sa Tolemaida, asin kinumusta mi an mga tugang duman asin nagsarong aldaw kami sa sainda. 8 Kan sunod na aldaw naghali kami asin nag-abot sa Cesarea, dangan naglaog kami sa harong ni Felipe na ebanghelisador, na kabilang sa pitong lalaking pinili kaidto, asin duman kami sa saiya nagdagos. 9 An lalaking ini igwa nin apat na aking daraga* na nagpopropesiya. 10 Alagad pagkatapos ming magpirmi duman nin dakul na aldaw, may nag-abot hali sa Judea na sarong propeta na an pangaran Agabo. 11 Nagduman siya sa samo asin kinua an hagkos ni Pablo dangan ginapos niya kaiyan an saiya mismong mga bitis asin kamot saka nagsabi: “An sabi kan banal na espiritu, ‘An lalaking kagsadiri kan hagkos na ini gagapuson nin arog kaini kan mga Judio sa Jerusalem, asin itatao ninda siya sa kamot kan mga tawo kan mga nasyon.’” 12 Kan madangog mi ini, kami asin an mga yaon duman nagpuon na makiulay sa saiya na dai siya magpasiring sa Jerusalem. 13 Dangan suminimbag si Pablo: “Ano ining piggigibo nindo na naghihiribi kamo asin pinapaluya an sakuyang buot?* Lauman nindo, andam akong gapuson saka andam man akong magadan sa Jerusalem para sa ngaran kan Kagurangnan na Jesus.” 14 Kan dai mi siya makumbinsir, nagpundo na kami sa pagkontra* asin sinabi mi: “Mangyari lugod an kabutan ni Jehova.”* 15 Ngunyan pagkatapos kan mga aldaw na idto nag-andam na kami dangan pinunan niyamo an pagbaklay pa-Jerusalem. 16 Nag-iba sa samo an nagkapira sa mga disipulo sa Cesarea tanganing ihatod kami ki Menason na taga Ciprus, saro sa mga inot na disipulo, huli ta inimbitaran kaming magdagos sa harong niya. 17 Pag-abot mi sa Jerusalem, maugma kaming inako kan mga tugang. 18 Alagad kan suminunod na aldaw, nag-iba si Pablo sa samo pasiring ki Santiago, asin yaon duman an gabos na kamagurangan. 19 Asin kinumusta niya sinda dangan detalyado niyang isinaysay an mga bagay na ginibo nin Diyos sa tahaw kan mga nasyon paagi sa saiyang ministeryo. 20 Pagkadangog ninda kaini, pinamuraway ninda an Diyos, alagad sinabi ninda sa saiya: “Tugang, aram mo man sana baga na ribo-ribo sa mga Judio an nagin mga disipulo, asin gabos sinda maigot na nag-uutob kan Katugunan. 21 Pero may nadangog sindang uruistorya manungod sa saimo na tinutukduan mo daa an gabos na Judiong nakaistar sa mga nasyon nin sarong apostasya* laban sa Katugunan ni Moises, na sinasabi sa sainda na dai pagturion an saindang mga aki o dai pagsunudon an kinagimatan na mga kaugalian. 22 Sa hiling mo, ano daw an marahay kaini? Siyempre mababaretaan nindang nag-abot ka. 23 Ini na lang an gibuhon mo: Igwa digdi nin apat na lalaki na may inuutob na promesa. 24 Iiba mo an mga lalaking ini saka maglinig ka kan sadiri mo sa seremonyal na paagi kaibanan ninda asin ika an magbayad kan saindang mga gastos, tanganing maipaputol ninda an saindang buhok. Dangan maaaraman kan gabos na daing katotoohan an mga inistorya sa sainda manungod sa saimo, asin na matanos an saimong paggawi saka nag-uutob ka man kan Katugunan. 25 Para duman sa mga nagturubod na kabilang sa mga tawo kan mga nasyon, sinuratan ta na sinda kan satong desisyon na dapat sindang rumayo sa mga bagay na inatang sa mga idolo pati na sa dugo, sa pagkakan nin mga hayop na tinilok,* asin sa seksuwal na imoralidad.”* 26 Kan sunod na aldaw, iiniba ni Pablo an mga lalaki asin naglinig siya kan saiyang sadiri sa seremonyal na paagi kaibanan ninda, dangan naglaog siya sa templo para magtao nin notisya kun nuarin matatapos an mga aldaw kan seremonyal na paglilinig tanganing ikapresentar an dulot para sa kada saro sa sainda. 27 Ngunyan kan patapos na an pitong aldaw, nahiling kan mga Judiong taga Asia na yaon si Pablo sa templo, asin sinutsutan ninda an nagkakatiripon na mga tawo kaya pinugol ninda siya, 28 asin nagkururahaw sinda: “Mga namamanwaan kan Israel, tabangi kami! Ini su lalaking nagtutukdo sa mga tawo sa gabos na lugar nin mga bagay na laban sa satuyang banwaan, sa satuyang Katugunan, asin sa lugar na ini. An mas grabe pa, nagdara pa siya nin mga Griego sa laog kan templo asin linapastangan an banal na lugar na ini.” 29 Bago kaya kaiyan, nahiling nindang kaibanan niya sa siyudad si Trofimo na taga Efeso, asin paghuna ninda dinara siya ni Pablo sa laog kan templo. 30 Nagkariribok an bilog na siyudad, asin sarabay na nagdaralagan an mga tawo asin kinua ninda si Pablo saka ginuyod siya paluwas sa templo, asin tulos na isinara an mga pinto. 31 Mantang pigbubugbog ninda si Pablo asin gusto nindang gadanon, nakaabot sa komandante kan hukbo an baretang nagkakariribok an bilog na Jerusalem; 32 asin tulos siyang nagkua nin mga suldados asin mga opisyal nin hukbo dangan nagdalagan pasiring sa mga tawo. Kan mahiling ninda an komandante militar saka an mga suldados, nagpundo sinda sa pagbugbog ki Pablo. 33 Dangan ruminani an komandante militar asin inarestar siya saka nagbuot ini na gakudan siya nin duwang kadena; tapos naghapot ini kun siisay siya asin kun ano an ginibo niya. 34 Alagad nagpuon na magkurahaw an mga tawo pero iba-iba an sinasabi ninda. Kaya huling dai niya masigurado kun ano talaga an nangyayari dahil sa ribok, ipinagbuot niyang darahon si Pablo sa kuwartel nin mga suldados. 35 Kan makaabot siya sa hagyanan, kinaipuhan siyang alsahon kan mga suldados dahil hinihinguwa nanggad kan mga tawo na maagaw siya; 36 padagos kayang nagsusurunod an mga ini, na nagkukururahaw: “Gadanon siya!” 37 Kan ilalaog na siya sa kuwartel nin mga suldados, sinabi ni Pablo sa komandante militar: “Puwede tabing magtaram? May sasabihon ako sa saimo.” Sinabi kaini: “Tatao kang mag-Griego? 38 Kun siring, ika gayod su Ehipsiyo na nagpakana kaidto nin pagrebelde sa gobyerno asin nanginot sa 4,000 na lalaking armado nin dága* pasiring duman sa kaawagan, bakong iyo?” 39 Dangan sinabi ni Pablo: “An totoo, saro akong Judio na taga Tarso sa Cilicia, asin siyudadano ako nin sarong midbid na siyudad. Kaya nakikiulay ako sa saimo, tugutan mo akong magtaram sa mga tawo.” 40 Kan tinugutan niya siyang magtaram, isinenyas ni Pablo an saiyang kamot sa mga tawo miyentras na nakatindog siya sa may hagyanan. Asin kan magsilensiyo na an mga tawo, nagtaram siya sa sainda sa lengguwaheng Hebreo, na sinasabi:\n^ Sa literal, “birhen.”\n^ O “determinasyon?”\n^ Sa literal, “nagsilensiyo na kami.”\n^ O “mga hayop na ginadan na dai pinadugo.”\n^ O “punyal.”